Новости Узбекистана > Версия для печати > Беш ташаббус ёки болалар ҳамма нарсани тушунишади, улар барча нарсаларга даҳлдор\nГлавная > Менинг Ўзбекистоним > Беш ташаббус ёки болалар ҳамма нарсани тушунишади, улар барча нарсаларга даҳлдор\nБеш ташаббус ёки болалар ҳамма нарсани тушунишади, улар барча нарсаларга даҳлдор\n1985 йил эди. Бизнинг республикамизга собиқ Марказ томонидан кўплаб “десантчилар” юборилар, ўз навбатида улар давлат ва партия органларидаги иш ҳал қилинадиган масъул раҳбарлик лавозимларини эгаллар эдилар.\n“Ўзбек иши”, “Пахта иши” деб номланган ишлар борган сайин авжига чиқаётган пайт бўлиб, турли даражадаги раҳбарлар, оддий колхозчи ва совхоз ишчилари жавобгарликка тортилиб, жазо ўташ жойларига жўнатилар эди. У пайтда мен Қибрай туман ижроқўми раисининг ўринбосари эдим. Бир куни мени Тошкент вилояти ижроқўмига чақириб қолишди.\nВилоят ижроқўми раисининг ўринбосари раҳматли Гулнора Ботировна Йўлдошева қабулига кирганимда, қўлимга конверт бериб, ичидаги хат билан танишишимни сўрадилар. Конверт ичида уч сўм пул ва туманимиз мактаблари бирининг учинчи синфида таҳсил олаётган ўқувчи қизнинг, ўша пайтдаги республика раҳбари номига ёзилган мактуб бор эди.\nЎқувчи қиз мактаб авария ҳолатида эканлиги, уни тезда таъмирлаш зарурлиги, аммо тегишли маблағ йўқлиги сабабли, масала ҳал этилмаётганлигини ёзган эди. Ўқувчи қиз республика раҳбаридан ушбу масалада ёрдам бериш ва ўзи шахсан тўплаган уч сўмдан ҳам фойдаланишни илтимос қилган эди.\nГулнора Ботировна менга ўқувчи қиз билан учрашиш, пулини қайтариш ҳамда айни пайтда мактабни таъмирлаш учун маблағ йўқлиги, лекин ушбу масала назоратга олинганлиги ва маблағ бўлиши билан масала ҳал этилишини тушунтиришни топширдилар. Топшириқни мен бажардим, лекин мактабни таъмирлаш учун маблағ ажратиш масаласи яна анча пайтгача чўзилди, зеро молиявий масалаларни ҳал этиш айланиб келганда, Марказга боғлиқ эди. …\nЭнди Ўзбекистон мустақил давлат бўлди, барча масалалар жойида ҳал этилмоқда. Мамлакатимиз тобора чирой очиб, халқимиз ҳаёти борган сари фаровон бўлиб бормоқда. Шаҳар ва туманлар, мамлакатимиз энг чекка жойлари ҳам обод бўлмоқда. Ўсиб келаётган ёш авлод тарбиясига алоҳида эътибор берилмоқда, янги янги мактаблар, лицейлар қурилмоқда, мавжудлари замон талабларига мувофиқ таъмирланмоқда.\nДавлатимиз раҳбари ёш авлод билан олиб бориладиган маънавий-маърифий ишларни ташкил этиш ва хотин-қизларни қўллаб-қувватлаш бўйича бешта муҳим ташаббусни илгари сурди.\nУшбу ташаббусларга мувофиқ, бутун мамлакатимиз бўйлаб кенг кўламда ёшларни мусиқага, расмга, адабиётга, театр ва санъат бошқа турларига; ёшларни жисмоний чиниқтиришга, улар салоҳиётини рўёбга чиқаришга ва спортга жалб қилишга; компьютер технологиялари ва Интернетдан ёшлар самарали фойдаланиши учун зарур шароитларни яратишга; ёшлар маънавиятини ошириш, ёшлар орасида китоб ўқишни кенг тарғиб қилишга; хотин-қизлар бандлигини таъминлашга қаратилган иш олиб борилмоқда…\nБарчага маълумки, Ўзбекистон Республикаси Президенти Шавкат Мирзиёев яқинда Тошкент вилоятига қилган ташрифи чоғида, туманимиз билан неча ўн йиллардан буён ҳамкор бўлиб келаётган Бўка туманида ҳам бўлди, туман меҳнаткашлари ва ўқувчи ёшлар билан учрашди. Шу куни мен телевизорни қўйганимда ноёб ҳодисани гувоҳи бўлдим: Бўка тумани 27-ИДУМ 3 “А” синф ўқувчиси Ёқубова Фазилат Ҳикматилла қизи давлатимиз раҳбари олдида ўзининг “Беш ташаббус” номли шеърини ўқимоқда эди. Мана шу шеър:\nБеш ташаббус кашф этилди,\nИш бошланди Бўстонда.\nБизда театр санъат,\nКўп асрлик маданият.\nМусиқа ҳамда расм\nХалқимиз қилар таъзим.\nАдабиёт бош мавзу\nБоболар қилган орзу.\nУлар қони бор танда\nШеър ёзаман шу онда.\nЁшлар ҳамроҳи спорт\nШахмат-шашка, теннис корт\nМана очилди “Хумо”\nЛол қолди бутун дунё\nУларни қўллайди эл\nКураклари кўрмас ер.\nКомпьютер бор ҳар уйда\nГоҳ кундуз, гоҳ тунда\nКенг оламга боқамиз.\nБу ҳам бир ажиб тузоқ\nКириб кетмангиз узоқ\nАфсус қиласиз кейин\nЧиқиш жуда ҳам қийин.\nБўкага келди карвон\nБулар не деб эл ҳайрон.\nНурли эшиклар очилди\nХалққа зиё сочилди.\nСовға қилинди минглаб китоб\nЧарақлаб кетди офтоб.\nЖўшиб кетди юраклар\nАйтилди кўп тилаклар.\nV.Энди оналар ишлар\nБекор қолмас ёз-қишлар\nБизлар қўллаб турамиз\nУлар сафида онам\nКам бўлмасин деб болам,\nМен ҳам ўқиб билай дер,\nЭлга хизмат қилай дер.\nЮртбошим бўлинг омон\nСиз доимо халқ томон.\nЮртимиз тинч эл тотув\nКимларгадир бу орзу.\nСизда Темурнинг қони,\nСиз чин Ўзбек ўғлони\nБеш ташаббус бўлса жам\nЮртда бўлмас ҳеч ким кам!\nЎқувчи қизнинг шеъри Ватанимиз, халқимиз ҳамда Президентимизга нисбатан бўлган муҳаббати ва фахрланиш туйғулари билан тўла. Фазилатхон шеърини ўқиб бўлгач, Юртбошимиз қарсак чалиб юборди, барча йиғилганлар қарсак чалишди, мени ўйлашимча, бутун халқимиз қарсак чалиб юборди. Бу қарсаклар нафақат ушбу қизчанинг истеъдодига, балки бутун ўсиб келаётган ёш авлодга – келажак эгаларига, Мустақиллигимизга аталган эди. …\nМен телевизор орқали ушбу кўрсатувни кўрар эканман, 1985 йилни, ўз мактабини таъмирлашга ёрдам бериш учун уч сўм пул тўплаган учинчи синф ўқувчисини эсладим. Ҳа, болалар барча нарсани тушунишади, улар барча нарсага даҳлдор. Бугун болалар яхши ўқиши ва ҳар томонлама ривожланган, баркамол авлод бўлиб ўсишлари талаб этилади.\nЯнги мактабларни қуриш, уларни таъмирлаш масаласи ҳақида эса ғамхўрлик қиладиганлар кўп: меҳнаткаш халқимиз, муҳтарам Президентимиз, халқсевар Ҳукуматимиз бор. Шуларни ўйлар эканман, кўз олдимда яқинда Қибрай марказида очилиб, ишга туширилган “Беш ташаббус” мажмуаси намоён бўлди. Бу ҳам Юртбошимиз ташаббуслари барча томонидан қўллаб-қувватланаётгани ва амалга оширилаётганининг бир ёрқин намунасидир.\nҚибрай туман меҳнат фахрийси


Британияда Ироқнинг Кувайтга бостириб кириши қурол сотишга яхши имконият сифатида қаралган\n07:33 / 13.08.2017\nБритания ҳукумати 1990 йилда Ироқнинг Кувайтга бостириб киришини Форс кўрфази давлатларига қурол-аслаҳа сотиш ҳажмини ошириш учун “мисли кўрилмаган имконият” деб ҳисоблаган. Бу ҳақда Британия миллий архивининг ошкор қилинган ҳужжатларига иқтисоб қелтирган ҳолда The Guardian нашри хабар бермоқда.\nТақдим қилинган ҳужжатлар орасида ўша вақтда ҳарбий харидлар бўйича вазир Алан Кларкнинг кўрфаз давлатларига сафари ҳақидаги ҳисобот бор. Бу ҳисобот Британиянинг собиқ бош вазири Маргарет Тэтчерга мўлжалланган бўлган.\n“Қандай сиёсатни қабул қилмайлик, бу DESO (Британия мудофаа вазирлигининг экспорт бошқармаси) учун мисли кўрилмаган имкониятдир», деб ёзган Кларк ва бу, шунингдек, Британия учун қурол ва снарядларни синовдан ўтказиш учун ҳам имконият эканлигини таъкидлаб ўтган.\nВазир, шунингдек, Форс кўрфази давлатларига махфий разведка маълумотларининг берилиши бу давлатлар ва DESO ўртасида мустаҳкам алоқаларни ўрнатишда ёрдам беришини қайд қилиб ўтган.\nАввалроқ Британия ҳукумати инсон ҳуқуқларини бузувчи давлатлар рўйхатига киритилган 20 та давлатга қурол етказиб беришга лицензияни маъқуллаган.\nТуркия ва Ироқда Сурияга зарбалар берилишига қарши намойишлар бўлиб ўтди\n01:18 / 16.04.2018


O'zLiDeP коронавирус пандемияси билан боғлиқ вазият бўйича ўзбекистонликларга мурожаат қилди | O'zLiDeP\nШу кунларда нафақат биз, балки бутун жаҳон мураккаб синовни бошидан кечирмоқда.\nБу хасталикдан эсон-омон қутилиш учун, карантин қоидаларига тўлиқ риоя қилиш, сабр-бардошли, интизомли бўлиш шарт.\nПрезидентимизнинг учинчи маротаба видеоселектор орқали халқимизга қилган мурожаатини юрт эртаси ҳақида қайғуриш, ҳар бир инсон, айниқса ҳар бир ўғил-қиз учун ғамхўрлик эканлигини ҳар биримиз чуқур ва теран ҳис этайлик. Ушбу даъватга ҳаммамиз янада жипслашиб, сабр-матонат, юксак тафаккур, қатъий интизом ва улкан масъулият билан жавоб берайлик.\nПартиямизнинг асосий электорати бўлган тадбиркор, фермер ва ишбилармонларни бундай синовли кунларда ҳеч қандай саросима ёки ташвишга тушишга ҳеч қандай асос йўқлигини таъкидламоқчимиз.\nДавлатимиз раҳбарининг ҳеч бир тадбиркорни ўз ҳолига ташлаб қўймаймиз, деган ваъдаси бизга юксак ишонч бағишлайди. Шуни унутмаслик керакки, давлатимиз ҳеч бир фуқарони, тадбиркорни ўз муаммоси билан ёлғиз қолдирмайди.\nДеҳқончилик юмушлари қизғин паллага кирган бугунги ғанимат кунларда фермер ва томорқачиларимизга руҳни тетик тутиб, тушкунликка тушмасдан, айниқса, керакли тиббий қоидаларга қатъий амал қилган ҳолда қишлоқ хўжалиги ишларини изчил давом эттириш мақсадга мувофиқ деб ҳисоблаймиз.\nБу борада Олий Мажлис Қонунчилик палатасидаги фракциямиз аъзолари, жойлардаги маҳаллий кенгаш депутатларимиз тадбиркорлар, фермерларимизни қўллаб-қувватлаган ҳолда берилган имтиёзлар, имкониятларни тўлиқ тушунтириш, тарғибот олиб боришга яқиндан кўмакчи бўлади.\nАзиз юртдошларимиз, қадрли сайловчиларимизни карантин қоидаларига қатъий риоя этишга, заруратсиз кўчага чиқмасдан уйда ўтириб, оиласи ва яқинларининг саломатлиги ҳақида қайғуришга чақирамиз. Иш жойида бўлишга мажбур ватандошларимиздан ҳам қатъий интизомни сақлаган ҳолда, гигиена ва санитария меъёрларига амал қилиш талаб этилади.\nСиздан имкон қадар карантин даврида уйдан чиқмасдан яқинларимиз ёнида бўлишингизни сўраймиз. Давлат раҳбари томонидан имзоланган фармонлар, қарорлар, аниқ белгиланаётган чора-тадбирларга амал қилган ҳолда, коронавирусни ортиқча талафотларсиз енгиб ўтиш ҳар биримизга боғлиқ эканлигини асло унутманг.\nЭл саломатлиги йўлида қилинаётган ҳар бир ишни қадрига етайлик. Уйда қолиб, бошимизга тушган синовли кунлардан эсон-омон ўтишни, ўз ҳаловатидан кечиб меҳнат қилаётган ҳукуматимиз ва шифокорларга мадад бўлайлик.\nҒолиб Пўлотов ЎзЛиДеП Ғиждувон туман Кенгаши аппарати раҳбари2020-04-09 12:32:56\nБугунги кунда мамлакатимиз раҳбарияти томонидан бу балога қарши олиб борилаётган ҳаракатларни тўла қўллаб-қувватлаб аҳолимизни ҳушёрликка даъват этиб қўйилаётган талабларга риоя этишга чақирамиз.


Чили 2021-2022 йилги мавсумда қурғоқчилик туфайли мева экспортини 8 фоизга камайтиради • EastFruit\nБош саҳифа › Янгиликлар › Чили 2021-2022 йилги мавсумда қурғоқчилик туфайли мева экспортини 8 фоизга камайтиради\nЧили 2021-2022 йилги мавсумда қурғоқчилик туфайли мева экспортини 8 фоизга камайтиради\nМуаллиф: EastFruit 29 Сен 21 29 Сен 21 020\nЧили миллий қишлоқ хўжалиги жамияти (SNА) президенти Кристиан Альендес Мариннинг айтишича, мамлакатда ёғингарчилик бўлмаганлиги мева етиштиришга салбий таъсир кўрсатмоқда. Соҳа вакилларининг сўзларига кўра, қурғоқчилик туфайли 2021-2022 йилги мавсумда Чили мевалари экспорти маблағ кўринишида 8%га қисқаради.\n«Ёмғир миқдори бўйича 2021 йил 2019 йилги қурғоқчиликка ўхшаш бўлди. Ўша пайтда экспорт маблағ кўринишида 13% га камайган эди. Суғориш учун сув етишмовчилиги мамлакатнинг марказий ва шимолий ҳудудларида, айниқса, кўпроқ сезилди, у ерлардаги бир нечта сув омборлари 2019 йилдан буён авария ҳолатида”, дейди Кристиан Альендес Марин.\nШунингдек ўқинг: Чили 2021 йилнинг дастлабки 7 ойида мевалар ва ёнғоқ экспортини бироз оширди\nБироқ, унинг фикрича, Чили қишлоқ хўжалиги соҳаси вакиллари ва ишлаб чиқарувчилар 2019 йилга нисбатан бу йил яхшироқ тайёргарлик кўришган, шу боис, қурғоқчилик мева секторига камроқ таъсир кўрсатади.\nSNA прогнозларига кўра, қурғоқчилик бўлмаган йилда мева экспорти 7,1 миллиард доллардан ошиши мумкин эди, лекин қурғоқчилик туфайли етказиб бериш 8 фоизга – 6,5 миллиард долларгача камаяди. Бундан ташқари, вино, буғдой, маккажўхори етиштириш даражаси пасаяди, лекин янги боғлар мева бериш даврига кириши туфайли гилос ва фундук ҳосили ҳажми ортади. Бу эса ўз навбатида, ушбу маҳсулотларнинг экспорти ошишига олиб келади. Мазкур прогнозлар ҳақида FruitNews Freshfruitportal материалларига асосланиб хабар бермоқда.\nАгар қурғоқчилик давом этса, Атакама, О’Хиггинс ва Маул минтақаларидаги ишлаб чиқарувчилар жуда оғир аҳволда қолишади.\n«Август ойида ёмғирлар тупроқни сувга тўйинтириб, мавсум бошида суғориш учун захираларни йиғишга ёрдам берган бўлса-да, бу бутун ёз учун етарли эмас. Чили аҳолисини ҳам, озиқ-овқат ишлаб чиқарувчиларини ҳам сув билан таъминлаш учун барча кучларни ишга солиш зарур”, дея қўшимча қилди Кристиан Альендес Марин.


Бугун бутун дунё жонажон Ўзбекистонимиздаги янгиланиш ва юксалишларни ҳар қачонгидан диққат билан кузатмоқда. Айниқса, ер юзининг сайқали аталмиш қадим ва навқирон Самарқанд олам элларининг нигоҳини ўзига тортган. Буюк аждодларимиз қаторасида муҳтарам Биринчи Президентимиз Ислом Каримовнинг мангу қўнимгоҳи ҳам айни шу азим шаҳарда жойланган.\nМуттасил оқ атиргулларга бурканган муборак сағана айни кунларда ҳам зиёратчилар билан гавжум.\n26-Меҳрибонлик уйи тарбиячи ва тарбияланувчиларидан иборат 42 зиёратчи Самарқандга сафарни Ангрен-Поп йўналишидаги поездда бошлашди. Саёҳатчиларнинг аксарияти поездга илк бор чиқишганди. Попдаги темирйўл бекатидан белгиланган вагонларга ўтиришганидаёқ болажонларнинг ҳайрати чексиз, завқи баланд эди. Йўлдаги манзаралар, айниқса, Қамчиқ довонидаги 19 километрли туннел, янги юк омбори ва вокзаллар теварагидаги ободонлаштириш ишлари тарбияланувчилар таассуротларини бойитиб борди.\n- Роҳатижон поезд билан азим шаҳар Самарқандга кириб борганимизда рангин чироқлардан ўзига хос сеҳр касб этган фавворалар, нур қўйнидаги кўча ва хиёбонлар тароватидан яшнаган, сирли гумбаз ва нақшинкор миноралар оқшом оғушида эди, - дейди тарбиячи Аброр Собиров. – Самарқандликлар бизни «Golden dragon» автобусида кутиб олишди. «Азия» меҳмонхонасидаги шароитлардан баҳраманд бўлдик.\n-Вилоятимиз раҳбарияти, шахсан ҳокимимиз, Олий Мажлис Сенати аъзоси Хайрулло Бозоровга жамоамиз номидан ташаккур изҳор қиламан, - дейди Меҳрибонлик уйи директори Дилором Абдураҳимова. – Уларнинг эътибор ва ғамхўрликлари билан Самарқандга уюштирилган саёҳатимиз давомида муқаддас қадамжоларга зиёратларнинг нақадар катта тарбиявий таъсир кучига эгалигини янада чуқур ҳис этдим.\nМеҳрибонлик уйи зиёратчилари қадим шаҳар раҳбарияти томонидан алоҳида эътиборга муносиб кўрилди. Айниқса, Самарқанднинг дунёга донғи кетган обинони билан сийланган лаҳзаларидаги изҳорлар унутилмасдир.\nПарламент раҳбарлари Наманганга ташриф буюради\nЎзбекистон Республикаси Президенти Шавкат Мирзиёевнинг тавсиясига биноан жорий йилнинг 1 февралидан\nқўнимгоҳини қилинди сафари Самарқанд Президентимиз нафар Намаганлик мангу Каримовнинг Ислом зиёрат болажонлар Биринчи


ИнтерФУТБОЛ :: ЕЧЛ-2019: Мафтункор мавсум рекордлари\nЕЧЛ-2019: Мафтункор мавсум рекордлари\nЎта муросасиз ва бетакрор «камбэк»ларга бой бўлган ЕЧЛнинг 2018|2019 йиллар мавсуми якунларини сарҳисоб қилиш вақти келди. Унда нафақат финал иштирокчилари, балки унга етиб кела олмаган жамоалар ҳам бир қатор эътиборли натижаларни қайд этишди.\nЭнг сермаҳсул жамоа\nТурнир ғолиби бўлишига қарамасдан, «Ливерпуль» маҳсулдорлик бўйича етакчилардан ўзиб кета олмади ва 24 гол билан соврин соҳибига айланди. Агар жамоа «шпорлар» дарвозасига яна 2та гол урганида, «Барселона»га етиб оларди. Бу борада «Манчестер Сити» яққол пешқадам - ярим финал ва финалда майдонга тушмаган бўлсада, Гвардиола жамоаси 30 марта ўз рақибларини ранжитди. «Барса» 26 аниқ зарба билан иккинчи бўлди, «Аякс» эса 22 гол билан ғолибдан кейин тўртинчи натижани қайд этди.\nУмуман, ЕЧЛ учун мавсум сермаҳсул (ўртача - 2,93 гол) бўлди. Тўғри, бу рекорд кўрсаткич эмас.\nсерҳаракат ҳужум чизиҒи\nАввало, таъкидлаш жоизки, бу номинацияда самарадорлик эмас, балки дарвозалар томон йўлланган аниқ зарбалар ҳисобга олинган. Бу борада «Реал» 7,3 ва «ПСЖ» 7,1 кўрсаткич билан етакчилик қилишди. Аммо гол уриш бобида «Қироллик клуби» 15 балл ( «Порту» натижасидан 5та кам) билан анча ортда қолиб кетди. Роналдунинг йўқлиги мадридликларга, Кавани ва Неймарнинг жароҳатлари Париж грандига халал бергани аниқ. Қизиғи шундаки, аниқ зарбалар сони натижаларда ўз ифодасини топа олмади, бундай номутаносиблик футболда кам учрайди.\nТўпни тортиб олиш усталари\nБу йўналиш ғолиби ва етакчиларини шунчаки сўров орқали аниқлашнинг иложи йўқ. Чунки статистика кутилмаган натижаларни қайд этди. Масалан, энг юқори кўрсаткичга «Бенфика» эга бўлди - ўртача 22,8. «Аякс»нинг 2-ўриндан жой олганлиги (22,3) алоҳида эътиборга лойиқ. Чунки у Португалия клубига қараганда анча кўп ўйин ўтказди. Таққослаш учун келтирадиган бўлсак, финалгача етиб келган «Тоттенхэм»нинг кўрсаткичи 15га тенг. Сўнгги ўрин соҳибини аниқлаш эса қийин эмас - асосий эътиборини тўп назоратига қаратадиган «Сити» тўп талашиш ишқибози эмас. «ПСЖ» ҳамда «Ювентус»нинг натижалари ҳам қониқарсиз - бу жамоалар ички чемпионатларидаги камсонли яккакурашларга кўникиб қолишган кўринади.\nРаҚиб ўйинини «ўҚиш» усталари\nБу борада мураккаб гуруҳдан жой олган «Црвена Звезда»нинг ўйини диққатга сазовор - юқори прессингдаги муваффақиятли ҳаракатлар эвазига Сербия клуби ўртача 18,2 марта рақиб узатмаларида тўпни эгаллаб олишга эришди. Ўйинни олдиндан «ўқиш» бобида «Бавария» 2, «Локомотив» 3-натижаларни кўрсатишди. «Аякс» муваффақияти алоҳида мақтовга муносиб. Чунки тен Хаг шогирдлари жуда ёш бўлишларига қарамасдан дадиллик билан тўп суришди, тўп йўналишини аввалдан тўғри аниқлаб, уни эгаллаб олишди.\nМавсумнинг энг зўр дриблингчилари\nЎйлаб кўринг-чи, алдамчи ҳаракатлардан қайси жамоа кўпроқ фойдаланади? Агар «ПСЖ»ни тахмин қилган бўлсангиз, янглишмадингиз. «Лион» ва «Манчестер Сити» етакчи учликдан жой олишди. «Тўқувчилар»нинг етакчилиги тушунарли - жамоанинг олдинги чизиғида масъулиятни ўз зиммасига олишдан чўчимайдиган иқтидор соҳиблари тўпланишган. «Ювентус» ҳамда «Реал»нинг кейинги поғоналардан жой олганликлари Роналдунинг собиқ ва ҳозирги жамоаларида ҳам дриблинг усталари борлигига далолатдир. Лекин бошқа томондан олганда, «Ливерпул»нинг 16-ўринни банд этгани дриблинг доимо муваффақият гарови бўла олмаслигини исботлайди. Юрген Клопп жамоаси турнир давомида эҳтиёткорлик билан тўп сурди.\nТурнирнинг энг пала-партиш жамоаси\nАнчайин қизиқарли йўналиш - омадсиз тўпга тегинишлар. Бу номинация ғолибларини нима учун етарли савия ва қулай қуръага эга бўлган ҳолда финалга чиқа олмаганларини изоҳлаш мумкин бўлади. Дортмунднинг «Боруссия»си тўпни назорат қилиш жараёнида ўртача 17 марта зарурати бўлмаган хатоликларга йўл қўйди. Навқирон «Аякс»нинг кўрсаткичи ҳам шунга яқин. Демак, футболчиларнинг ишончли тўп суришларида уларнинг ёши ҳам муҳим ўрин тутади.\n«Иккинчи Қават Қироллари»\nАртём Зюба номидаги номинация етакчилари - «Порту», «Локомотив» ва «Рома». Яккакурашлардаги устунлик бобида римликлар 1, москваликлар 2 ва портуликлар 3-бўлишди. Индивидуал танловда голландиялик Люк де Йонг, де Лигт ҳамда ван Дейкларни эътироф этиш лозим. Эътиборли жиҳати шундаки, ПСВ ҳужумчиси атиги 6 марта майдонга тушган бўлсада, ғолибликни таъминлайдиган натижага эриша олди!\nЭнг зўр ҳимоячилар ва дарвозабонлар\nЎз дарвозаларига энг оз зарба йўллаш имконини берган жамоаларни тахмин қилиш қийин эмас. Облак ва Годин етакчилигидаги «Атлетико» ҳимояси ўз рақибларига 9-10 мартадан ортиқ имконият бермай, юксак нуфузларини сақлаб қолишди. Иккинчи ўриндаги «Манчестер Сити» ва «Боруссия Д», «Ливерпуль» ва «Бавария» натижалари ҳам чакки эмас.\nДарвозабонлар сэйвлари борасида ўртача 5,3 кўрсаткични қайд этган Самир Хандановични кўрсатиш мумкин. «Лион» посбони Лопеш 4,7 балл тўплади.\nЗарбаларни бартараф этиш бўйича Алиссон Бекер ва Онаналар яққол етакчи - 45 ва 40та қайтарилган зарбалар.\nДарвозалар томон йўлланган тўпларни зарба соҳибларига етказиб бериш бобида Душан Тадичга тенглаша оладиган ўйинчи йўқ. У ҳар бир ўйинда ўртача 37 узатмани амалга оширган. Тони Кроос 29, Кристиан Эриксен 28, Лионель Месси 27 баллга эга бўлишди. Депай, Стерлинг, Триппьер, Альба ва Зиешлар улардан кейинги ўринларни банд этишди. Бироқ натижалар бўйича етакчилик Альба ва Мбаппега насиб этди. Улар 5тадан самарали узатмаларни ўз ҳисобларига ёзиб қўйишди. Эриксен, Тадич ва яна 4 нафар футболчи 4 баллга эга бўлдилар.\nЕЧЛнинг энг яхши мерганлари\nСарлавҳани ўқишингиз билан Месси ёки Роналду кўз олдингиздан ўтишдими? Шундай бўлса, янглишасиз - Ҳаким Зиеш бу мавсумда ҳаммадан кўпроқ - 58та зарба йўллади. Ундан битта ўйин камроқ ўтказган Месси ҳисобида 54 зарба мавжуд. Етакчи учликни Муҳаммад Салоҳ якунлади - 52 уриниш. Роналду эса 48 балл билан 4-поғонага жойлашди.\nГоллар бўйича 12та аниқ зарба йўллаган Месси тожни Роналдудан тортиб олди. Унинг ортидан 8 гол билан Левандовски ва бир хил - 6тадан гол урган Роналду - Тадич - Марега - Агуэро квартети жой олди.\nЯна шуниси ҳам борки, голларнинг сони билан биргаликда уларнинг аҳамияти ҳам жуда муҳим. Масалан, Моуранинг 5 голи «шпорлар» тақдирини ҳал қилди. Шунингдек, Дибала ва Салоҳ амалга оширган 5тадан аниқ зарбалар ўртасида ҳам катта фарқ бор. Мисрлик футболчининг финалдаги ва гуруҳ босқичининг ҳал қилувчи баҳсида урган голларини мухлислар узоқ вақт унутмасликлари аниқ. Қизиқ, янги мавсумда ғолиблик кимга насиб этаркин? Ҳозирча Мбаппе Месси ва Роналдуга муносиб рақобат кўрсата олмади. Лекин бир йилдан сўнг тамоман ўзгача манзара гувоҳига айлансак, ажабмас.


Соғлиқни сақлаш вазирлиги: ХИТОЙДАН ОЛИБ КЕЛИНГАН ФУҚАРОЛАР УЧУН ТАЙЁРЛАНГАН МУАССАСАЛАРДА БАРЧА ШАРОИТЛАР ЯРАТИЛГАН (ФОТОРЕПОРТАЖ) Бош сахифа\nАввал хабар қилганимиздек, Хитойдан учта чартер рейс орқали юртимизга олиб келинган фуқаролар Жаҳон соғлиқни сақлаш ташкилоти тавсиясига кўра, 14 кун давоми (касалликнинг яширин даври)да тиббий кузатувга олиш мақсадида махсус тайёрланган муассасаларга жойлаштирилди.\nУшбу муассасаларга жойлашган фуқаролар бу ердаги яратилган шарт-шароитлардан мамнун. Мисол учун “Бўстон” санаторийсига жорий йил 4 февраль куни Хитойнинг Пекин шаҳридан олиб келинган 250 нафар фуқаро жойлаштирилди. Мазкур тадбирларга тегишли тартибда касбий тайёргарликдан ўтказилган соҳанинг еткачи ва тажрибали мутахассислари жалб этилди.\nМаълумки, “Бўстон” санаторияси мамлакатимиздаги дам олувчилар учун барча қулайликка эга ва етарли шарт-шароитлар билан таъминланган сиҳатгоҳлардан бири ҳисобланади.\n– Хитойдаги нуфузли университетда ўқийман. Коронавирус эпидемияси туфайли, очиғи, бошида жудаям хавотирландим. Шундай қийин пайтда Президентимиз ташаббуси билан чартер рейси ташкил этилганлигини эшитиб, рости, кўзимдан ёш чиқиб кетди, – дейди навойилик Меҳриддин Зоиров. – Биз жойлашган муассасада барча зарурий шароитлар яратилган, ўрин-жойлар, озиқ-овқатлар, зарур дори-дармонлар, диагностика, дезинфекция, шахсий ҳимоя ва гигиена воситалари билан таъминланган. Келган фуқароларнинг кийимларини сифатли ювиш учун кирхона, тиббий анжомларни стерилизациядан ўтказиш учун алоҳида пункт ва автотранспортлар учун дезинфекция майдони ва дезинфекцион воситалар заҳираси яратилган.\n– Эпидемик вазият беқарор ҳудуддан юртимизга олиб келишгани учун Президентимизга, барча ташкилотчиларга чуқур миннатдорчилик билдираман, –дейди пойтахтлик Фарруҳ Исматуллаев. – Айни пайтда соғлигимизда ҳеч қандай муаммо йўқ, ахир санаторийда дам олаяпмиз. Бу ерда бўш вақтимизни самарали ўтказиш учун кутубхона ташкил этилди. Спорт билан шуғулланишлари учун ҳам барча шароит яратилди. Шунингдек, дезинфектор мутухассислар томонидан кунига икки маҳал ётоқхоналар, ваннахоналар ва ошхона зарарсизлантирилмоқда. Ошхонада ишлатилган идиш-товоқларни зарарсизлантириш ишларига ҳам алоҳида эътибор қаратилмоқда.\nЭслатиб ўтамиз, йўловчиларнинг вақтинча турар жой марказлари юзасидан Соғлиқни сақлаш вазирлиги Санитария-эпидемиологик осойишталик агентлигининг бош офисига +998 (71) 276-49-66 телефон рақамига мурожаат қилишингиз мумкин. Бундан ташқари, Тошкент давлат стоматология институти маъмурияти биносида (эски ТошМИ) call – марказ ташкил этилиб, унда Хитойдан олиб келинган ватандошларимиз ўз оила аъзолари, яқинлари билан 30 га яқин видео конфренция алоқалари ёрдамида тўғридан – тўғри мулоқот қилишлари мумкин.\nСайтдан рўйхатдан ўтган фойдаланувчилар сони: 24722


Ўзбекистон Президенти ва Покистон Бош вазири ОАВ вакиллари учун брифинг ўтказдилар – Қонунчилик муаммолари институти\nЎзбекистон Республикаси Президенти Шавкат Мирзиёевнинг Покистон Ислом Республикасига давлат ташрифининг биринчи куни якунлари бўйича оммавий ахборот воситалари вакиллари учун брифинг ўтказилди.\nЎзбекистон Президенти ва Покистон Бош вазири ҳар доимгидек очиқлик ва ишонч муҳитида ўтган музокаралар натижаларини мамнуният билан қайд этдилар.\n‑ “Аср лойиҳаси” деб аталаётган “Термиз – Мозори-Шариф – Кобул – Пешовар” темир йўли нафақат мамлакатларимиз, балки кенг минтақаларимиз халқлари умумий равнақига ҳисса қўшади, деб ишонамиз, – деб таъкидлади Шавкат Мирзиёев.\n‑ Қадимий Буюк Ипак йўли чорраҳасида жойлашган Ўзбекистон ва Покистон халқларини азалдан умумий тарих, ўхшаш тил ва бой маънавий мерос чамбарчас боғлаб туради, – деди Шавкат Мирзиёев.\n‑ Ташриф давомида салмоқли ҳужжатлар тўпламини, жумладан, Стратегик шерикликни ривожлантириш бўйича келгуси қадамлар тўғрисида қўшма декларацияни имзоладик. Унда мамлакатларимиз ўртасидаги ҳамкорликни янада кенгайтириш бўйича бўлажак саъй-ҳаракатларимиз белгилаб олинган. Маънавий илдизлардан куч ва илҳом олаётган алоқаларимиз келгусида ҳам халқларимизнинг орзу-интилишларига ва биз тузаётган катта-катта режаларга мос равишда янги марраларга кўтарилади, – деди Ўзбекистон Президенти.\n“Органик маҳсулотлар тўғрисида”ги Қонун дастлабки тарзда муҳокама қилинди


ЎзА - Леонид Маринич: "Ўзбекистон ва Беларусь чинакам дўстлик ришталари билан боғланган"\n28.08.2018 23:14 Чоп этиш версияси\nЛеонид Маринич: "Ўзбекистон ва Беларусь чинакам дўстлик ришталари билан боғланган"\nБеларусь – Ўзбекистоннинг ишончли шерикларидан бири. Мамлакатларимиз ўртасидаги ўзаро ҳурмат, ишонч ва манфаатдорликка асосланган ҳамкорлик мустақиллик йилларида янада мустаҳкамланиб, янги мазмун касб этди.\nВатанимиз мустақиллигининг 27 йиллиги арафасида Беларусь Республикасининг мамлакатимиздаги Фавқулодда ва мухтор элчиси Леонид Маринич ЎзА мухбирига интервью берди.\n– Элчи жаноблари, мамлакатларимиз ўртасида дўстона алоқалар ўрнатилган. Ҳамкорлигимизни ривожлантириш йўлида эришилган ютуқлар тўғрисида нима дея оласиз?\n– Аввало, Ўзбекистон ва Беларусни ҳамиша дўстлик ришталари, очиқ мулоқот ва ўзаро манфаатли ҳамкорлик муносабатлари боғлаб турганини қайд этмоқчиман.\nБеларусда Ўзбекистон билан ўзаро муносабатларни янада кенгайтириш масаласига алоҳида эътибор қаратилмоқда. Дипломатик муносабатлар ўрнатилганининг 25 йиллигига келиб барча йўналишлардаги ҳамкорлик муносабатлари янада фаоллашди.\nЎзаро манфаатли иқтисодий ҳамкорлик Беларусь ва Ўзбекистон ўртасидаги муносабатларнинг асосини ташкил этаётгани жуда муҳим. Давлатларимиз иқтисодиёти деярли рақобат қилмайди ва бир-бирини тўлдиришга қодир.\nЎзбекистон Беларуснинг Марказий Осиёдаги муҳим ҳамкорларидан биридир. 2017 йилда мамлакатларимиз ўртасидаги ташқи савдо айланмаси ҳажми 2 баробардан ошди ва 131 миллион АҚШ долларини ташкил этди. Жорий йилда ҳам ижобий ўсиш суръатлари сақланиб қолмоқда – 2018 йилнинг биринчи ярмида товар айланмаси ҳажми 90 миллион АҚШ долларидан ошди.\nПарламентларимиз ўртасидаги алоқалар ҳам ривожланмоқда, Беларусь ва Ўзбекистон вазирлик ва идоралари, жамоат, ёшлар ва ижодий ташкилотлари ўзаро ҳамкорлик қилмоқда. Мамлакатларимиз ҳудудлари кесимидаги ҳамкорлик янада фаоллашди.\nМаданий-гуманитар соҳадаги ҳамкорликни ривожлантиришга алоҳида эътибор қаратилмоқда. Илм-фан ва таълим йўналишларида тажриба алмашиш, таълим олиш ва мутахассислар малакасини ошириш, қўшма лойиҳаларни амалга ошириш учун улкан имкониятлар яратилмоқда.\nШу йил апрель ойида Ўзбекистонда Беларусь Республикаси маданияти ва киноси кунлари муваффақиятли ўтказилди. Беларусь халқи ҳам ўзбек санъат усталарининг юртимизга ташрифини интиқлик билан кутмоқда.\n– Элчи жаноблари, Ўзбекистонда Беларусь-Ўзбекистон қўшма корхоналари ташкил этиладими?\n– Ишлаб чиқариш кооперациясини кенгайтиришга ҳамкорлигимизнинг истиқболли йўналишларидан бири сифатида қаралмоқда.\nЎтган йили Ўзбекистон ҳудудида Беларуснинг “Амкодор” ва “Бобруйскагромаш” холдинг компаниялари томонидан йўл қурилиши ва қишлоқ хўжалиги техникаси ишлаб чиқариш бўйича қўшма корхоналар ташкил этилди.\nТошкентда “Минск трактор заводи” ОАЖ билан трактор ишлаб чиқариш бўйича қўшма корхона ташкил этилди ва муваффақиятли фаолият юритмоқда.\nШунингдек, Тошкентда Беларусь компанияси томонидан озиқ-овқат саноати ва ветеринарияда қўлланиладиган реагентлар ишлаб чиқариш бўйича қўшма корхона тузилган.\nЎзбекистонда талаб юқори бўлган тиббий препарат ва буюмларни ишлаб чиқариш бўйича қўшма корхоналар ишга тушиш арафасида. Бундан ташқари, мамлакатингизда енгил саноат соҳасида қўшма корхона ташкил этиш бўйича ишлар кетмоқда.\nБиз Ўзбекистон иқтисодиётини модернизация қилиш дастурига ўз ҳиссамизни қўшиш ҳамда ўзбекистонлик шерикларимиз билан бирга ички бозорни тўлдириш ва учинчи давлатларга экспорт қилишга қаратилган маҳсулотларни ишлаб чиқарувчи замонавий, юқори технологияли қўшма корхоналар ташкил этишга ҳамиша тайёрмиз.\n– Ўзбекистон қишлоқ хўжалиги, қайта ишлаш саноати соҳаларини модернизация қилиш ҳамда мамлакатларимизнинг бу борадаги ҳамкорлигини ривожлантириш имкониятларини қандай баҳолайсиз?\n– Ўзбекистон мустақиллик йилларида миллий иқтисодиётни диверсификация қилиш, жумладан, қишлоқ хўжалиги ва озиқ-овқат саноатини ривожлантириш бўйича муҳим қадамларни қўйди.\nМамлакатда ғалла, картошка, мева-сабзавотлар, полиз, гўшт-сут маҳсулотлари етиштириш ҳажми йил сайин ошмоқда. Қишлоқ хўжалиги маҳсулотларини қайта ишлайдиган замонавий корхоналар барпо этилмоқда.\nЎзбекистоннинг тотли мевалари, сабзавот, ёнғоқ ва қуруқ мевалари беларуслик харидорларга яхши таниш. Ушбу маҳсулотларни Беларусь бозорига етказиб бериш ҳажмини ошириш зарур.\nБиз ҳам, ўз навбатида, сут маҳсулотлари ва чорвачилик комплекслари, мева-сабзавот омборхоналарини ташкил этиш ва юритиш бўйича тажриба алмашиш, зарур ускуналар, технологияларни етказиб бериш, Беларусдан наслдор қорамоллар келтиришни ташкил қилишга доимо тайёрмиз.\nМамлакатларимиз ўртасида селекция ва навларни синаш соҳалари бўйича фаол ва истиқболли ҳамкорлик амалга оширилмоқда.\nАграр соҳада таълим ва бу борада қўшма тадқиқот лойиҳаларини амалга ошириш йўналишидаги алоқаларимиз истиқболли саналади.\n– Президентимиз Шавкат Мирзиёев ташаббуси билан Ўзбекистонда атом электр станцияси қуриш ва фаолиятини йўлга қўйиш кўзда тутилмоқда. Ушбу йўналишдаги ҳамкорлик истиқболлари ҳақида нима дея оласиз?\n– Ядро энергетикаси соҳасидаги алоқалар ўзаро ҳамкорлигимизнинг янги йўналиши бўлиши мумкин.\nБеларусь яқин орада россиялик шериклар билан ўз АЭСи қурилишини якунлайди. Биринчи энергоблокни 2019 йилда, иккинчисини 2020 йилда ишга тушириш режалаштирилган.\nМаълумки, Ўзбекистон 2028 йилгача АЭС қуришни режалаштирган.\nБеларуслик лойиҳалаш ва қурилиш ташкилотлари атом энергетика объектларини қуриш бўйича маълум тажрибага эга. Мамлакатимиз олий ўқув юртларида юртимиз янгиланган энергетика тармоғи учун кадрлар тайёрловчи янги таълим йўналишлари очилди.\nБеларуслик мутахассислар Ўзбекистондаги АЭС қурилишида бевосита иштирок этибгина қолмай, балки техника ва ускуналар билан таъминлаш, маслаҳат ёрдами кўрсатиш, кадрларни ўқитиш ва малакасини оширишни ташкил этишга ҳам тайёрдир.\n– Яқинда Беларусь Президентининг Ўзбекистонга расмий ташрифи кутилмоқда. Ушбу ташрифдан қандай натижалар кутилмоқда?\n– Беларусь ушбу олий даражадаги ташрифга катта аҳамият қаратган. Ишонаманки, Беларусь Республикаси Президенти Александр Лукашенко ва Ўзбекистон Республикаси Президенти Шавкат Мирзиёевнинг учрашуви мамлакатларимиз ҳамкорлигининг барча йўналишларини янада мустаҳкамлаш учун муҳим омил бўлиб хизмат қилади.\n– Мамлакатингизнинг энг улуғ байрами – Мустақиллик куни муносабати билан Ўзбекистон Республикасига равнақ, беларусь халқи билан мустаҳкам дўстлик ва ҳамкорлик ришталари боғлаб турган халқингизга эса тинчлик, омонлик ва фаровонлик тилайман!\nУлуғбек Шоназаров суҳбатлашди, ЎзА


Бир ҳовуч тупроқ-бир коса олтинга тенгдир | Payshanba.uz\nШу муносабат билан туман ҳокимлиги, туман фермер, деҳқон хўжаликлари ва томорқа ер эгалари кенгаши, вилоят ва туман Ҳалқ қабулхоналари ҳамда маҳалла жамғармаси, “Нуроний” жамғармаси ва тегишли ташкилотлар ҳамкорлигида аҳоли томорқа хўжалигидан самарали фойдаланиш бўйича ўқув-амалий семинар бўлиб ўтди.\nЎқув семинар иштирокчилари Мундиён маҳаласидаги аҳоли томорқалари билан яқиндан танишиб, экин экилиши, ерларни шудгорлаш жараёнларини кузатдилар. Аҳолига деҳқончилик қилишлари учун картошка, помидор, сабзи, пиёз уруғлари тарқатилди. Бундан ташқари кам таъминланган оилаларга мевали ва бошқа дарахт кўчатлари берилди. Тадбиркорликни хоҳловчилар томорқадан унумли фойдаланиш бўйича билимини оширди.\nКўпинча ҳамюртларимиз пул топиш, яхши яшашни орзу қиладию, аммо оёғи остидаги ердан унумли фойдаланишни ўйлаб ҳам кўрмайди. Ушбу тадбир давомида кўрган-эшитганларини ўз томорқасида амалга оширса, мақсадга мувофиқ бўларди.\n– Одамларнинг ерга муносабати ўзгариб, томорқадан самарали фойдаланиш маданияти юксалмоқда, – дейди туман фермерлар Кенгаши раиси Мардон Мавлонов. – Тадбирдан асосий мақсад шахсий томорқа хўжалигидан самарали фойдаланишда аҳолига яқиндан кўмаклашиш, имтиёзли кредитлар ажратиш, томорқа эгаларига арзон баҳоларда уруғлик ва мевали дарахт кўчатлари, минерал ўғит ва кимёвий препаратлар етказиб беришни йўлга қўйиш, иссиқхона ташкил этиш, аҳоли томорқаларини ҳайдаш учун қишлоқ хўжалик техникалари билан таъминлашга қаратилди.\n– 15 сотих ерга иссиқхона қуриб, помидор, бодринг булғор қалампири етиштирамиз, – дейди Муллакичкина маҳалласида яшовчи фуқаро Хуршид Жамолов. – Кўчат етиштириш жуда нозик иш. Иссиқхона ҳароратини мўътадил сақлаш, кўчат парваришлаш билан боғлиқ ҳар бир жараён ўз вақтида, сифатли бажарилиши лозим. Бунинг учун, албатта, муайян тажриба ва малака зарур. Шу йили Сурхондарё деҳқонларидан картошкани қопга экишни ўргандим. Иссиқхона атрофидаги бўш турган жойларга 70 қоп экдим. Уларнинг ҳар қопидан 15 кг ча ҳосил оламан ва май ойининг бошларида ҳар килограм картошкани 7-8 мингдан сотиб, рўзғоримга ишлатаман. Меҳнатимни орқасидан ҳар йили 70-80 миллион даромад қиламан.\nЕрни боқсанг ер сени боқади дейди, Мўллакичкина қишлоғида 80 ёшни қаршилаган Зувайдилла бобо Мирзаев. Ургутдан 70 туп гилос кўчатини олиб келиб экдим. Улар ҳозир ҳосилга кирган. Гилослар орасига ҳозир редиска экканман. Ердан бир йилда 3-4 марта ҳосил оламан.


ЎЗГА ЮРТНИНГ БОҒИ БИЛАН БОҒЧАСИ ЎЗ ЮРТИНГНИ ЯНТОҒИЧА БИЛИНМАС\nНашр килинди: 22 Феврал 2016\nМустақил юртимизда йилдан йилга халқимиз, айниқса ёшлар учун кенг имконятлар яратилмоқда. Ёшларга ўз мутахассислари бўйича ишлаш учун барча шароитлар яратилган. Бироқ гоҳида баъзилар ўзга юртларга ҳавас қилиб, чет мамлакатларда ишлашга инилишади. Уларнинг айримлари бу давлатларга боргандан кейин фирибгарларнинг алдовларига учиб, оғир қийинчиликларга дучор бўлмоқдалар. Оғир шароитларда, қаҳратон совуқларда қолиб, турли юқумли касалликларга дучор бўлмоқдалар.\nФОЛБИН, СЕҲРГАРЛАРДАН ЭҲТИЁТ БЎЛАЙЛИК\nИслом дини табиат, атроф-муҳит муҳофазасига алоҳида эътибор билан қарайди. Табиатни асраш, аслида инсоннинг ўзини англаши, атрофдаги одамларни қадрлашидан бошланади. Бу мавзу оят-ҳадисларда кўп зикр этилган. Расулуллоҳ (соллаллоҳу алайҳи васаллам) сафардан қайтаётган саҳобаларга тоза-озода юришларини тарғиб этиб: “Сиз аёлингиз, болаларингиз ҳузурига қайтяпсиз. Уловларингиз ва либосларингизни тартибли, тоза ҳолда тутинг. Одамлар орасида чиройли хол каби ажралиб туринг. Албатта, Аллоҳ ҳаддан ошувчиларни яхши кўрмайди”, деганлар.\nНашр килинди: 17 Феврал 2016\nАллоҳ таоло сизу бизга ато этган буюк мустақиллик неъмати туфайли бугун милий ва диний қадриятларимиз ҳар томонлама тикланиб, ҳаётимиздан мустаҳкам ва муносиб ўрин олаяпти. Истиқлол туфайли жаннатмакон мамлакатимизда ислом дини равнақи йўлида кенг имкониятлар очилиб, эътиқод эркинлиги қонуний равишда кафолатлаб қўйилди.\nМамлакатимиз Президенти И. Каримов ўзининг “Юксак маънавият-енгилмас куч” асарида: “Ҳар қандай шафқатсиз таъқибларга қарамасдан, халқимиз барибир муқаддас динимизга содиқ қолди. Шунинг ўзиёқ динни, инсон, халқ ва жамият ҳаётидан асло ўчириб бўлмаслигидан яна бир бор далолат беради”, дейди. Мустақиллик шарофати билан миллатимиз, халқимиз янги давр, мустақиллик даврига қадам қўйди. Халқимизнинг бу давр тўғрисидаги кўп йиллик орзуси ниҳоят ушалди. Бунинг боиси халқимизнинг инсонийлик фазилатлари нуқтаи назаридан бошқа миллатларга нисбатан илиқ муносабатда бўлишидир.\nТИНЧЛИК- ОЛИЙ НЕЪМАТ\n“Авваламбор, қандай бетакрор ва гўзал Ватан бизга насиб этгани, ҳаётимиз тобора юксалиб, обод ва фаровон бўлиб бораётганининг қадрига етиб, шукроналик ҳисси билан, юртимизнинг тинчлиги, халқимизнинг ҳамжиҳатлигини ҳар томонлама асраш ва мустаҳкамлаш, доимо сергак, сезгир ва хушёр бўлиб яшашимизни бугун ҳаётнинг ўзи талаб этмоқда”.\nСОҒЛОМ БОЛА – КЕЛАЖАГИМИЗ ПОЙДЕВОРИ\nФарзанд Аллоҳ таолонинг санаб адоғига етиб бўлмайдиган неъматлари ичидаги энг улуғидир. У дунё ҳаётининг зийнати, чунки Алоҳ таоло марҳамат қилади: “Мол-мулк, фарзандлар дунё ҳаётининг зийнатидир...”\nФарзанд Аллоҳ таоло томонидан инсонга берилган энг улуғ неъмат бўлиши баробарида омонат ҳамдир. Бу буюк неъматга сазовор бўлган ота-оналар бунинг қадрига етмоқлари, бунга шукрлар айтиб, фарзандлар олдидаги бурчларини адо этмоқлари, уларнинг соғлом ўсишларини таъминлашлари, чиройли исм қўйишлари, яхши таълим-тарбия бершлари ва охир-оқибатда Аллоҳ розилигини топадиган, ўз миллати, Ватани, ота-онасига муносиб фарзанд, етук бир инсон бўлиши борасидаги масъулиятли вазифаларини чин ихлос ва садоқат билан адо этишлари лозим бўлади.\nНашр килинди: 16 Феврал 2016\n“У (пайғамбар ) уларни (инсонларни) яхшиликка буюради,ёмонликдан қайтаради ва пок нарсаларни ҳалол қилиб, нопок нарсаларни уларга харом қилади…”дея мархамат қилади.\n2016-йил мамлакатимизда”Соғлом она ва соғлом бола йили” деб эълон қилинди. Ҳар бир ота-она ўз фарзандини чексиз меҳр- муҳаббат, куч-ғайрат ва моддий имкониятларини сарфлаб уларни тарбиялайди ва таълим беради. Айниқса, мушфиқ оналар ёш гўдаклари вояга етгунига қадар кеча ва кундуз тинимсиз машаққат чекадилар. Демак, ҳар-бир оқил фарзанд буни яхши билиши ва англаши керак. Ўз ота-онасига нисбатан қандай бурч ва вазифалар борлигини тасаввур қилиши лозим. Фарзандларини ҳам ёшлигидан бошлаб, дунёга келишига сабаб бўлган ота-оналарининг ҳақларини адо этишлари борасида тушинтириб боришлари зарур. Жумладан, Аллоҳ таоло Анкабут сурасининг 8 ояти каримасида шундай васият қилади:\nФАРЗАНД ТАРБИЯСИ УЛУҒ МАСЪУЛИЯТ\nФарзандлар тарбияси ҳақида гап кетганида муҳтарам юртбошимизнинг “Фарзандларимиз биздан кўра билимли, кучли, доно ва албатта, бахтли бўлишлари шарт”, деган сўзларини ёдга олиш жуда ўринлидир. Биз ота оналар фарзандларимизни эл юртига, ватанига ва ота онасига хизмат қиладиган қиладиган қилиб тарбиялашимиз учун қуйидаги кўрсатмаларга амал қилишимиз шарт.\nСўзлашув тарбияси бола камолотида муҳим ўрин тутади. Одатда, ўғил-қизлар бир ярим-икки ёшдан гапира бошлашади. Уларга кичиклигидан сўзларни тўғри талаффуз қилишни, фасоҳатли гапиришни, катталарга мурожаат қилиш одобларини ўргатиш, сўкишиш ва беҳаё сўзларни ишлатишнинг ёмонлигини тушунтириш лозим.\nИСЛОМ ДИНИДА АТРОФ-МУҲИТНИ МУҲОФАЗА ҚИЛИШ МАСАЛАЛАРИ\nНашр килинди: 13 Феврал 2016\nЖамиятдаги ақлли, ҳушёр инсонлар зиммасига атроф-муҳитни тоза ва покиза сақлаш ҳамда табиатни муҳофаза этишдек катта масъулият юкланган. Бу шарафли ишни инсон азалдан баҳоли қудрат адо этиб келади. Муҳтарам Юртбошимиз “Ўзбекистон буюк келажак сари” номли асарида бу борада шундай дейди: “Экологик хавфсизлик муаммоси аллақачонлар миллий ва минтақавий доирадан чиқиб, бутун инсониятнинг умумий муаммосига айланган. Табиат ва инсон ўзаро муайян қонуниятлар асосида муносабатда бўлади. Бу қонуниятларни бузиш ўнглаб бўлмас экологик фалокатларга олиб келади”.\nИлм–инсон маънавий камолотини юксалтирувчи куч\nБу Ўзбекистон замини зиёси не-не замонлар тарих зарварақларига муҳрланган, қанча-қанча даҳоларга бешик, илм маърифатига эшик бўлган заминдир. Бу замин илм қуёши билан неча-неча ўлкаларни ёритган ва ер юзини қалам билан забт этган муҳаддис султонларининг элидир.\nАлломаларимиз олган илмларига амал қилган ҳолда жаҳон цивилизациясига улкан ҳисса қўшганлар. Олимлар ва комил инсонлар даражасига етишиш фақат илм соҳибларига хосдир.\nИСЛОМДА ШАҲИДЛИК ТУШУНЧАСИ\n“Шаҳид” атамаси ислом динида “ҳозир, гувоҳ, ўз билганлари ҳақида хабар берувчи” маъноларини ифодалайди. Шунингдек, “Шаҳид” Аллоҳ таолонинг исмларидан бири бўлиб, “гувоҳлиги ишончли, ҳар доим ҳозир бўлувчи Зот”деган маъноларни англатади. “Шаҳид” лафзи умумий тарзда Аллоҳнинг йўлида ҳалок бўлган шахсга нисбатан ишлатилади. Уламолар уни ҳақиқий ва ҳукмий шаҳидга ажратган.


РАМАЗОН ҲАЙИТИ МУБОРАК БЎЛСИН. — Исломобод\nСиз шуердасиз Бош саҳифа → РАМАЗОН ҲАЙИТИ МУБОРАК БЎЛСИН.\nislomobod Июнь 25, 2017 0 Изоҳ\nБандаларининг ҳар икки дунё саодатини кўзлаб, рўзани Исломнинг фарз ибодатлари қаторига қўшган Аллоҳ таолога хамду санолар бўлсин!\nУмматларига меҳр кўрсатиб, рўза тутмоқни барча сир-асрорлари билан ўргатиб кетган ҳабиб Пайғамбаримиз Муҳаммад Мустафога саловоту саломлар бўлсин!\nАллоҳ таоло Рамазон ойи рўзасининг ҳукм ва ҳикматларини, бандаларининг ушбу ойдаги вазифалари ва савобли амалларини Қуръони Каримда батафсил баён қилиб шундай дейди:\n“Эй, иймон келтирганлар! Сизлардан олдинги (уммат)ларга фарз қилингани каби сизларга ҳам рўза тутиш фарз қилинди, шояд (у сабабли) тақволи бўлсангиз” (Бақара сураси, 183-оят).\nМуборак Рамазон ойининг рўзасини ихлос билан тутиб, ҳар бир дақиқасини ғанимат билиб, кўпроқ ибодат ва яхши ишлар қилиб ўтказиш мақсадга мувофиқдир. Рамазон рўзасини ихлос билан тутишлик ҳақида Абу Ҳурайра (розияллоҳу анҳу)дан ривоят қилинган ҳадисда Росулуллоҳ (соллаллоҳу алайхи васаллам) бундай мархамат қиладилар: “Кимки Рамазон рўзасини иймон эътиқод ва Аллоҳдан савоб умид қилиб тутса, унинг ўтган гунохлари кечирилиб юборилади”. (Муттафақун алайҳ).\nАллоҳ таолога беадад шукрлар бўлсинки, аввали раҳмат, ўртаси мағфират ва охири дўзаҳдан озод бўлиш ойи бўлган муборак Рамазон ойида кундузни рўзадорлик ва кечани тоат-ибодатларда ўтказиб, мана энди муборак Рамазон ҳайитини нишонлаш арафасида турибмиз.\nМусулмон киши ҳайит кунларида ўзгаларга самимий меҳр кўрсатиш, яхшилик қилиш, моддий ва маънавий ёрдам бериш, етим ва бева-бечораларга саховат кўрсатиш, бағрикенглик каби улуғ сифатларни ўзида мужассам этиши лозим. Зеро, Аллоҳ таоло доимо инсонларни адолат, меҳр-мурувват, яхшилик, эҳсон қилишликка чорлайди ва бунинг эвазига икки дунёда улуғ мукофотларга эришишларини ваъда қилади.\nАллоҳ таоло бундай мархамат қилади: “Аллоҳ йўлида молларини эҳсон қилувчилар (савобининг) мисоли гўё бир донга ўйшайдики, у ҳар бир бошоғида юзтадан дони бўлган еттита бошоқни ундириб чиқаради. Аллоҳ хоҳлаган кишиларга (савобини) янада кўпайтириб беради. Аллоҳ (карами) кенг ва билимдон Зотдир” (Бақара сураси, 261-оят).\nПайғамбаримиз (соллаллоҳу алайхи васаллам) ўзларининг ҳадиси шарифларида марҳамат қилганлар: “Бева ва мискинга ғамхўрлик қилувчи киши Аллоҳ таоло йўлида саъй – ҳаракат қилувчи ёки кечалари тоат-ибодат қилиб, кундузлари рўза тутувчи кабидир”.\nАгар бу ҳадиси шариф мазмунига теранроқ назар соладиган бўлсак, етимлар, бева-бечоралар, ёрдамга муҳтож кишиларга меҳр-мурувват кўрсатиш, уларга ёрдам бериш, ҳолларидан хабар олиш жуда хам катта савоб иш эканига яна бир бор ишонч ҳосил қиламиз.\nШунингдек, ҳайит кунларида биринчи ўринда бизларни дунёга келишимизга сабабчи бўлган ота-оналаримизни, қариндош-уруғларимизни, ёру-биродарларимизни, қўни-қўшниларимизни ва беморларни кўришлигимиз энг катта савобли ишлардан хисобланади.\nКулайб ибн Манфаъадан ривоят қилинади: “Бобом: “Ё Расулаллоҳ, кимга яхшилик қилай?” – деди”. “Онангга, отангга, опа- синглингга, ака-укангга ва улардан кейин келадиган яқинларингга, вожиб ҳақдир ва силаи раҳмдир”, — дедилар”.\nБухорий “Адаб”да ривоят қилган.\nДемак, онага, отага, ака-ука, опа-сингилларга, бошқа қариндошларга силаи раҳм, яхшилик қилиш, мухтож бўлса ёрдам бериш, ҳожатини чиқариш, нафақа бериш ҳар бир мўмин – мусулмон учун вожиб амал эканлигини унутмаслигимиз керак.\nРамазон ҳайити байрам бўлгани учун бу кунларни азага, хафагарчиликка айлантирмаслик лозим. Ўтганларимизни эслаб, уларнинг ҳақларига тиловат қилиб, дуойи хайрлар қилишимиз яхши амал, лекин булар ҳайит байрамига таъсир қилмаслиги зарур. Яъни, аза бўлган хонадонларга уйма-уй кириб чиқишлик шариатимизда қаттиқ қораланган.\nЭътибор беришлигимиз керак бўлган нарсалардан яна бири, баъзи бир кишилар айрим сабаблар билан ўзаро аразлашиб, гина сақлаб гаплашмай юрган бўлсалар, бу муборак кунларда ўзаро узрлар айтиб, бир бирларини кечириб ярашишлари лозим бўлади.\nАбдуллоҳ ибн Абу Авфо (розияллоҳу анху)дан ривоят қилинади:\n“Набий соллаллоҳу алайхи васаллам: “Албатта, ичида қариндошлик алоқасини узувчи бор қавмга раҳмат тушмайди”, -дедилар”\nМасалан, беш-олтита ака-ука, опа-сингиллардан фақат биттаси, нима бахона ёки сабаб бўлишидан қатъи назар, силаи раҳмни узиб юрган бўлса, қолган барчалари ҳам Аллоҳ таолонинг раҳматидан маҳрум бўлиб қолишлари мумкин. Аслида, силаи раҳмни узишга ҳеч бир нарса сабаб, баҳона бўла олмайди. Шунинг учун ҳар бир жамоа, ҳар бир қавм доим бир-бирларидан хабардор бўлиб, ичимизда шундайлар пайдо бўлиб қолмасин, ҳаммамиз унинг сабабидан балога қолмайлик, деб, бир-бирларини ўзаро яхшиликка чақириб туришлари керак.\nДемак, қаерда бўлмасин ака-укаларми, оғайни-қариндошларми ёки қўни-қўшниларми аразлашиб алоқани узган бўлсалар, уларнинг сабабидан бошқалар ҳам Аллоҳ таолонинг раҳматидан маҳрум бўлиб қолишлари мумкин.\nЮртимизга кириб келаётган муборак Рамазон ҳайити барчамиз учун шодлик ва хуррамлик айёмига айланишини ҳамда юртимиз ҳамиша обод ва фаровон, кишилар ўзаро тинч ва иттифоқликда яшашларини Аллоҳ таолодан сўраб қоламиз!\nИброҳим ота жоме\nмасжиди имом хатиби: А.Ахмедов


Бош сахифа > Янгиликлар > ЗАРАФШОН ШАҲРИДАГИ IT АКАДЕМИЯСИНИНГ ЎҚУВ ДАРСЛАРИ СЕНТЯБРЬ ОЙИДАН БОШЛАБ ОНЛАЙН ТАРЗДА ЎТКАЗИЛАДИ\nЗарафшон шаҳри ҳокими Анвар Раджабов япониялик инвестор Тсутому Учияма билан онлайн учрашув ўтказди. Хабарингиз борки, ўтган 2019 йилнинг 22 ноябрида кунчиқар мамлакат инвесторлари томонидан “ZARAFSHAN-UCHIYAMA SESTEM” маъсулияти чекланган жамияти хорижий корхонаси ташкил этилган эди. Шунингдек, учрашув якуни бўйича Зарафшонда IT академияси ташкил этиш, япониялик малакали педагог-ўқитувчиларни шаҳарга таклиф қилиш бўйича меморандум ҳам имзоланган эди.\nМулоқот аввалида Зарафшон шаҳар ҳокими А.Раджабов охирги икки йилда Зарафшон шаҳри иқтисодиётига киритилган тўғридан-тўғри хорижий инвестиция салмоғи янада ортганини, ҳудудда хориж сармояси иштирокида бир қанча истиқболли лойиҳалар рўёбга чиқарилаётганини, ҳозиргача аксарият қувватларнинг тўлақонли фаолият бошлашига ҳам эришилганини айтиб ўтди. Шунингдек, мемарандум шартларига кўра, IT академиясида ўқувчиларга тахсил берадиган япониялик малакали ўқитувчилар, соҳа мутахассислари учун зарур шарт-шароитлар яратилганлигини, барча қулайликларга эга бўлган хизмат уйлари ажратилганлигини таъкидлади.\nЎз навбатида инвесторлар ҳам самарали ҳамкорлик ва катта тайёргарлик учун Зарафшон шаҳар ҳокимлигига чуқур миннатдорчилик билдирди. Видеоконференция тарзида ташкил этилган учрашув давомида томонлар 2 сентябрь куни IT академияси очилиш маросимини ҳамда ўқув дарсларидан аввал онлайн тарзда мастер-класс ўтказишга келишиб олишди.


Футзал бўйича Ўзбекистон терма жамоаси Эронга етиб келди\n14 октябрь, 2017, 07:10\nФутзал бўйича Ўзбекистон терма жамоаси 2018 йилги Осиё чемпионатига саралаш босқичида иштирок этиш учун бугун, 14 октябрь куни соат 02:00 да Эроннинг Табриз шаҳрига етиб келди.\nБугун маҳаллий вақт билан 09:15 да жамоа аъзолари расмий машғулот ўтказади. Шундан кейин мусобақа олдидан ўтказиладиган расмий тадбирлар, шу жумладан, матбуот анжумани ҳам бўлиб ўтади.\nМарказий ва Жанубий Осиё минтақасининг футзал бўйича Осиё чемпионатига саралаш босқичи беллашувлари 15–17 октябрь кунлари бўлиб ўтади.\nБаҳодир Аҳмедов бош мураббийлигидаги терма жамоа “А” гуруҳидан жой олган бўлиб, ОЧ йўлланмаси учун Қирғизистон, Туркманистон ва Непалга қарши баҳс юритади. “B” гуруҳида мезбон Эрон термаси Афғонистон ва Тожикистон билан куч синашади.\nЎзбекистон футзал терма жамоаси бош мураббийи саралаш босқичи учрашувларига жами 14 ўйинчини таклиф қилди. Қуйида улар билан танишинг:\nРустам Умаров (“Ардус”)\nАкмал Хазратқулов (“Дўстлик-AIN”)\nАртур Юнусов (“Ардус”)\nКонстантин Свиридов (“Олмалиқ”)\nФарҳод Абдумавлонов (“Ардус”)\nИлҳом Ҳамроев (“Ардус”)\nДаврон Чориев (“Ардус”)\nДаврон Абдураҳмонов (“Ардус”)\nИхтиёр Ропиев (“Максам-Чирчиқ”)\nҲусниддин Нишонов (“Нафис”)\nДилмурод Шавкатов (“Ардус”)\nМашраб Одилов, (“Ардус”)\nАнасхон Раҳматов (“Ардус”)\nДилшод Раҳматов “Дальян Пуван Анбо”)\nМаълумот учун, гуруҳларда 1–2 ўринларни эгаллаган жамоалар Осиё чемпионати йўлланмасига эга бўлади. Футзал бўйича Осиё чемпионати 2018 йилнинг 6–18 февраль кунлари Хитой Тайпейи мамлакатида бўлиб ўтади. Қитъа биринчилигида жами 16 жамоа чемпионлик учун кураш олиб боради.


Сурхондарёда «Шоҳ Машраб» жоме масжиди очилди » Yangiliklar agregatori - OXO.UZ\nСурхондарёда «Шоҳ Машраб» жоме масжиди очилди\nСурхондарёда вилояти Қумқўрғон туманида «Шоҳ Машраб» жоме масжидининг очилиш маросими бўлиб ўтди.\n«Шоҳ Машраб» жоме масжиди жамоасининг маълум қилишича, масжиднинг янги биноси халқ ҳашари билан буткул қайта қурилган. Масжидни тиклаш ишлари 2017 йилнинг бошида бошланиб, 23 ой давом этди. Бугун жоме масжидининг умумий майдони қарийб 8000 квадрат метрни ташкил қилади.\nМасжиднинг асосий биноси баландлиги 28 метрни ташкил этувчи гумбаз, 43 метрлик катта минорадан иборат. Мажмуанинг лойиҳалаштириш ва қайта тиклаш ишларида меъмор ва қурувчилар Марказий Осиёда масжидлар қуриш қоидаларига тўлиқ амал қилдилар.Имконияти чекланган инсонлар учун зарур ускуналар, ҳавони тозалаб берувчи қурилма ва кондиционерлар тизими мослаб ўрнатилди. Масжид ҳовлисида дам олиш жойлари ҳам яратилди.\nБир вақтнинг ўзида 2500 нафар намозхонни ўз бағрига сиғдира оладиган ушбу масжидда кеча биринчи жума намози адо этилди. Масжиднинг очилиши ва жума намозини ўқиб бериш учун Ўзбекистон мусулмонлари идораси Юнусобод тумани бош имом хатиби Саййид Раҳматуллоҳ Термизий ташриф буюрган.\nТошкент шаҳрига янги бош имом-хатиб тайинланди\nУрганчда 4000 кишига мўлжалланган жоме масжиди қурилиши якунланди\nМусулмонлар идораси айрим масжидларда имом-хатиблар ротациясини ўтказди\n«Ўшанда ёнимда ҳеч ким қолмади». Алишер Узоқов «запрет»га тушган йиллари ҳақида гапирди (видео)\nVolvo‘нинг кабинасиз юк машиналари контейнерлар ташимоқда (видео)\n“Коррупция – адолат кушандаси” Республика иншолар танлови якунланди\nЎзбекистон таэквондо WTF ассоциациясига янги раҳбар тайинланади\nЎзбекистон миллий жамоаси ЖЧ-2022 саралаши қуръасида 2-саватчадан жой олади\nСоғлиқни сақлаш вазирлиги Венгрияда онкологик хизматни ривожлантириш истиқболлари тўғрисида\nКосон тумани ғалла режасини биринчилардан бўлиб бажарди – фото\nГолливуд актёри Том Хэнкс Калифорниядаги дўконни «ўмарди» (видео)\nОлийгоҳларга қабул квоталари, қимматлашда давом этган доллар, Атамбоевга илгари сурилган айбловлар ва куннинг бошқа хабарлари\nПрезидент энергетика ва кимё соҳаларидаги инвестиция лойиҳаларини жадаллаштириш бўйича топшириқлар берди


“Катта саккизлик” давлатлари молия вазирлари АҚШнинг Флорида штатида учрашдилар.\n29 октябр 2020, Тошкент вақти: 02:14\nУчрашувда қабул қилинган хужжатда, “иқтисодий ўсиш учун валюта қийматларининг кескин ўзгариши ножоиздир”, дейилади.\nАҚШ Молия Вазири Жон Сноу бу борада шундай деди:\n“Қўшма Штатлар кўп вақтдан бери кучли доллар сиёсатини юргизади. Бу бизнинг миллий манфаатимиздир. Лекин валюталарнинг ўзаро қиймати очиқ валюта бозорида аниқланиши керак. Валюта қийматини сунъий ушлаб туриш, уни кучли қилолмайди”, - деди Жон Сноу.


Сартепа масаканига сув етказувчи қувурлар эскирган, уларни янгилаш, таъминотни яхшилаш ишлари босқичма-босқич бажарилмоқда - zarnews.uz\nИжтимоий тармоқларда Самарқанд шаҳридаги Сартепа масканида жойлашган кўп қаватли уйларда яшовчи аҳолининг ичимлик суви таъминоти борасидаги муаммолар юзасидан мақола элон қилинган эди.\nАйтиш керакки, бу борада бугун амалий ишлар, мазкур ҳудудда истиқомат қилувчи аҳолига узлуксиз сув бериш бўйича ҳаракатлар аллақачон бошланган. Сартепа масаканига сув “Чўпон ота” сув иншооти томонидан ва “Мулиён” сув тақсимлаш тугуни (насос станцияси) орқали узатилади. Бу масофадаги сув қувурлари эскириб, босимга бардош беролмайди.\nЯна шуни ҳам айтиш керакки, бу иншоот орқали сув етказиладиган ҳудудларда бугунга келиб истеъмолчиларнинг сони кескин ошган. Натижада, сув қувурлари ўз-ўзидан истеъмолчиларнинг талабига жавоб бермайдиган даражага етган.\nСамарқанд шаҳрида яшовчи барча аҳолининг ичимлик суви таъминоти Ўзбекистон Республикаси Президентининг 2017 йил 14-15 апрель кунлари Самарқанд вилоятига ташрифи давомида берилган топшириқлар ва кенгайтирилган мажлис баёнининг 16-бандига асосан Самарқанд шаҳар ахолисининг ўсишини ҳисобга олган холда ва кўп қаватли уйларни узлуксиз ичимлик суви билан таъминлаш бўйича ишлар 2017/2021 йилларда амалга оширилиши режалаштирилган. Бу ишларни амалга ошириш учун қиймати 219 613,0 миллион сўмлик лойиҳа таклифи берилган. Бугун Самарқанд шаҳри аҳолисини узлуксиз сув билан таминлаш ишлари босқичма-босқич амалга оширилмоқда.\nЧунончи, “Чархин” сув иншоотида қўшимча 4 та сув қудуғида бурғулаш ишлари бажаралиб, замонавий янги насослар билан жиҳозланди. Кимёгарлар қўрғони 28-даҳа сув иншооти ҳам реконстуция қилиниб, бугун Кимёгарлар кўрғони узлуксиз сув билан таминланмоқда. Суғдиёна маскани ички кўчаларидан ўтган сув қувурлари ҳамда насос станциялар тўлиқ жорий таъмирдан чиқарилиб, бу ҳудуд ҳамда шаҳарнинг маълум бир қисми ҳам узлуксиз сув таминотига эга бўлди.\nКейинги босқичда Сартепа маскани ички кўчаларидан ўтган, айланаси 100 миллиметрдан 500 милламетргача бўлган, узунлиги 5,6 километр масофадаги эскирган сув қувурларини алмаштириш билан боғлиқ қурилиш-монтаж ишларини амалга ошириш режалаштирилмоқ. Белгиланган муддатда бу ишлар қилинса, “Чўпон-ота” сув иншооти ҳудудларидаги таъминот ҳам яхшиланади.\n"Самарқанд сув таъминоти" МЧЖ матбуот хизмати.\nТеглар: Сартепа сув қувури\nҚурилиш ташкилотлари раҳбарлари огоҳлантирилди


Xushnudbek.uz (@xushnudbek) - Пост #4373\n@xushnudbek Нравится 339\n7 Feb, 06:00 (117 дней назад)\n⚡Яхши янгилик: қўшни давлатлардаги талабаларнинг барчаси ҳеч қандай имтиҳонларсиз ўқишини Ўзбекистонга кўчириши мумкин\nКеча қўшни давлатларда ўқиётган Ўзбекистон фуқароларининг ўқишини юртимизга кўчириш бўйича аризалар қабул қилиш бошлангани хабар қилинганди. Аризалар 15 февралгача қабул қилинади. Яна қўшимча маълумотлар мана бу ерда:\nОлий ва ўрта махсус таълим вазирлиги талабалар ва ота-оналарга махсус огоҳлантириш билан чиқди.\nУнда айтилишича, ўқишни кўчиришда ҳеч қандай қўшимча талаблар ва синовлар қўйилмайди.\nЯъни талаба сўралган ҳужжатларни топширса бўлди, унинг ўқиши сўзсиз Ўзбекистонга кўчирилади дегани. Қандайдир имтиҳон ёки тест ўтказилмайди. Фақат асосий шарти - ҳужжатлари тўлиқ ва тўғри бўлиши (қалбаки бўлмаслиги) керак. Ҳужжатлар рўйхати мана бу ерда.\nБундан келиб чиқадики, қўшни давлатларда, яна ҳам аниқроғи асосан Қозоғистон, Қирғизистон ва Тожикистонда ўқиётган ўзбекистонлик талабаларга жуда зўр имконият туғилибди. Мана шу бир марталик ўзига хос акция ортидан қўшни давлатларда ўқиётган деярли 100% ўзбекистонлик талабаларни ватанимизга қайтариш мумкин бўлади. Хуллас, ҳаммани ёппасига "эвакуация" қилишяпти.\nШу сабабли вазирлик турли «ёрдам берадиган» таъмагир ва фирибгарларнинг таклифларидан эҳтиёт бўлишга чақирмоқда. Яъни мабодо кимдир Сизга «фалонча сўм беринг, вазирликда танишим бор, переводни ҳал қилиб бераман» деса, ишонманглар, чунки ўқишни кўчириш шундоқ ҳам барча учун очиқ ташкил этилмоқда (фақат қўшни давлатлар учун). Ҳаттоки ҳужжат топшириш ҳам - ТЕКИН!\nСизда турли савол ва тушунмовчиликлар юзага келса, бевосита Ҳудудий ишчи гуруҳларига (рўйхати мана бу ерда) ёки қуйидаги телефон рақамларига мурожаат қилишингизни сўраймиз:\n👉 Олий ва ўрта махсус таълим вазирлиги – (71) 246-38-57;\n👉 Соғлиқни сақлаш вазирлиги – (71) 241-16-91.


Хитойда “катта йигирмалик” саммити якунланди\nХитой Ханчжоусида 5 сентябрда икки кунлик “катта йигирмалик” саммити якунига етди. Жаҳоннинг етакчи иқтисодий давлатлари раҳбарларининг учрашуви бошлангунича ХХР раиси Си Цзиньпин ва АҚШ президенти Барак Обама иқлим бўйича Париж келишувининг ратификация қилинганлигии эълон қилдилар.\nХитой ва АҚШ – иккита энг йирик парник газлари эмитентлари зиммасига ана шу газларнинг жаҳондаги атроф муҳитга чиқариб ташларининг 40% га яқини тўғри келади. Париж келишуви парник газлари эмиссиясини камайтириш бўйича давлатларнинг мажбуриятларини кўзда тутади. Париж келишуви жаҳондаги чиқариб ташларнинг 55 фоизига жавобгар бўлган камида 55 та мамлакат томонидан маъқулланганидан кейин кучга киради.\nРоссия президенти Владимир Путин ва Барак Обама душанба куни Суриядаги ва Украина шарқидаги можароларни тартибга солиш йўлларини муҳокама қилдилар. Иккита президентнинг учрашуви бир ярим соатга яқин давом этган, бироқ сезиларли натижа бермаган.\nПутин Франсуа Олланд билан учрашди, шундай кейин француз президенти октябрда Парижда Донбассдаги можарони тартибга солиш тўғрисидаги Минск келишувларининг бажарилишини муҳокама қилиш учун “норман тўртлиги”нинг учрашуви ўтказилиши тўғрисида эълон қилди.\nСаммитнинг якунловчи баёнотида “йигирмалик” мамлакатлари шу йили халқаро савдо процедураларини соддалаштириш тўғрисидаги келишувни ратификация қилишга ваъда бердилар, Жаҳон банкининг квоталар ислоҳотини ва юаннинг Халқаро валюта фондининг резерв валюталари қаторига қўшилишини қўллаб –қувватлашди.


Адвокат Сергей Майоров: «Эски ҳаммом, эски тос»\n2018 йилда Бобомурод Абдуллаевнинг мавжуд давлат тузумини конституцияга зид равишда ўзгартиришга даъват қилиш бўйича суд ишида унинг ҳимоячиси бўлдим.\nШунда давлатимиз, аниқроғи, унинг суд-ҳуқуқ тизими дунёга ўз салбий жиҳатларини яққол намоён этди. Бутун дунё Ўзбекистонда ҳануз қийноқлар қўлланилиши, далиллар сохталаштирилиши ва жалб қилинган экспертлар нотўғри хулосалар тақдим қилишига гувоҳ бўлди. Дунё Ўзбекистонда мустақил суднинг йўқлигига ишонч ҳосил қилди.\n2018 йилда муросага эришилди: ўта оғир жинояти учун Бобомурод Абдуллаевга рамзий жазо тайинланди.\n2017-2020 йилларда президент бошчилигида суд-ҳуқуқ тизимини ислоҳ қилиш ва адвокатларнинг мавқеини оширишга қаратилган жуда муҳим ва долзарб қонунлар қабул қилинди.\n– 2017 йил 30 ноябрдаги “Суд-тергов фаолиятида фуқароларнинг ҳуқуқ ва эркинликлари кафолатларини кучайтириш бўйича қўшимча чора-тадбирлар тўғрисида”ги фармон;\n– 2018 йил 12 майдаги “Адвокатура институти самарадорлигини тубдан ошириш ва адвокатларнинг мустақиллигини кенгайтириш чора-тадбирлари тўғрисида”ги фармон;\n– 2020 йил 10 августдаги «Суд-тергов фаолиятида шахс ҳуқуқлари ва эркинликларини ҳимоя қилиш кафолатларини янада кучайтириш чора-тадбирлари тўғрисида»ги фармон.\nАммо Бобомурод Абдуллаевни янги оғир жиноятлар содир этганлик учун ҳибсга олиш тўғрисидаги қарор (мавжуд давлат тузумини конституцияга зид равишда ўзгартиришга чақириқлар, Ўзбекистон Республикаси президентига нисбатан ҳақорат ёки туҳмат), уни Ўзбекистонга топшириш талаби билан Қирғизистонга мурожаат йўллаши мамлакатнинг дунёдаги обрў-эътиборини яхшилаш бўйича қилинаётган барча ҳаракатларни пучга чиқаради.\nЎзбекистондаги судлар ҳалигача мустақил эмаслиги, ўзбекистонлик адвокатларнинг ўз мижозларига ёрдам беришининг стандарт механизмлари ва воситалари йўқлиги аччиқ ҳақиқатдир.\nАммо Абдуллаевнинг ҳибсга олиниши билан дунё яна бир бор Ўзбекистонда сўз эркинлиги масалаларида “эски ҳаммом, эски тос” ақидасига амал қилинаётганига амин бўлди.\nЖамиятимиздаги салбий ҳодисалар ҳақида ёзган “Қора мерган” номли гуруҳ билан Абдуллаевнинг алоқаси бор ёки йўқлигини билмайман.\nКонструктив ва нуфузли мухолифат йўқлиги ва расмийларнинг нашрларга етарли даражада нодемократик муносабати туфайли Ўзбекистон халқи «Қора мерган»нинг хабарларини ҳақиқатга мос равишда қабул қилишга мажбур.\nЖамиятдаги салбий ҳодисаларга қарши курашиш ўрнига Бош прокуратура, Давлат хавфсизлик хизмати, Ички ишлар вазирлиги ва ҳуқуқ-тартибот идоралари очиқ-ойдин ўз фикрларини билдирган шахсларни “тозалашга” ҳаракат қилмоқдалар.\nФуқаролик ва сиёсий ҳуқуқлар тўғрисидаги халқаро пактнинг 19-моддасида бундай дейилган:\n«…1. Ҳар бир инсон ўз фикрларига эркин амал қилиш ҳуқуқига эгадир.\n2. Ҳар бир инсон ўз фикрини эркин билдириш ҳуқуқига эга; ушбу ҳуқуқ, давлат чегараларидан қатъи назар, ҳар қандай маълумот ва ғояларни излаш, олиш ва тарқатиш эркинлигини, оғзаки, ёзма ёки матбуот орқали … ёки ўзлари хоҳлаган бошқа воситалар билан … «.\nАфсуски, Абдуллаевга нисбатан кўрилган иш ҳуқуқни муҳофаза қилиш тизимининг нўноқлиги, ёлғончилиги, қўрқоқлиги билан давлат ва мамлакат раҳбариятини обрўсизлантириб келаётган ягона ҳолат эмас.\nМасалан, сиёсатшунос Рафиқ Сайфулин ва полковник Акбар Ёрбобоевнинг айбланиши ва судланиши.\nДавлат хавфсизлик хизмати томонидан нотўғри тушунилиб, давлат манфаатларини ҳимоя қилиш мақсадида қатағон қилинган бошқа фуқароларимизнинг рўйхати ҳам мавжуд. Мен уларнинг исмларини айтмайман, чунки мен судларда уларнинг ҳимоячиси бўлмаганман.\nБобомурод Абдуллаевни жиноий жавобгарликка тортишдан бош тортиш жаҳон ҳамжамияти назарида Ўзбекистоннинг обрўсини оширади ва кўплаб ватандошларим орасида ҳукуматга нисбатан ҳурматни кучайтиради.\nЭслатиб ўтамиз, Қирғизистон Миллий хавфсизлик давлат қўмитаси ходимлари Абдуллаевни 2020 йил 9 август куни Бишкек шаҳрида Ўзбекистон расмийларининг экстрадиция сўровига жавобан ҳибсга олишганди.\nМанба: AsiaTerra нашри, «Элтуз» таржимаси\ndata-title="Адвокат Сергей Майоров: «Эски ҳаммом, эски тос»" data-description="<!-- wp:paragraph --> <p>2018 йилда Бобомурод Абдуллаевнинг мавжуд давлат тузумини конституцияга зид равишда ўзгартиришга даъват қилиш бўйича суд ишида унинг ..." data-image="https://eltuz.com/wp-content/uploads/2020/08/r62479979.jpg" data-url="https://eltuz.com/sas/214714/" data-services="facebook,odnoklassniki,twitter,telegram" data-counter="ig">


SkyPower Global 6 вилоятда 1,3 миллиард долларга фотоэлектр станциялари қуради\nКайман оролларида рўйхатга олинган SkyPower Global ширкати Ўзбекистонда умумий қуввати 1000 МВт бўлган фотоэлектр қуёш энергиясини ишлаб чиқариш бўйича объектлар қурилишига 1 миллиард 300 миллион доллар сармоя киритади.\n“Газета уз” нашрининг билдиришича, бу борадаги президент қарори 28 апрелда имзоланган.\nҚарорда 19 апрель куни "Ўзбекэнерго" ва SkyPower Global ширкатлари ўртасида электр энергиясини сотиб олиш тўғрисидаги битим имзолангани қайд этилган.\nФотоэлектр қуёш энергиясини ишлаб чиқариш лойиҳаси Тошкент, Самарқанд, Навоий, Жиззах, Сурхондарё ва Қашқадарё вилоятларида амалга оширилиши режалаштирилган.\nҚурилган объектларга SkyPower Global эгалик қилади ва молиялаштиради. Келишув муддатлари давомида компания ва унинг ҳудудлардаги шўъбаларига солиқ ва божхона имтиёзлари тақдим этилади.\nSkyPower Global қуёш энергетикаси соҳасида дунёдаги йирик ширкатлардан бири бўлиб, 34 давлатда ваколатхоналарига эга.


Барби қўғирчоқларининг бола онгига салбий таъсири ёхуд ўйинчоқ танлашда нималарга аҳамият бериш керак? » Фаровон юрт\nФарзанд ҳаётнинг гултожи. Авлод давомчиси. Бола тарбияси азал-азалдан ҳар бир миллатнинг асосий муаммоларидан бири бўлиб келган. Ж.Руссо таъкидлаганидек, инсон тарбияси у туғилиши ҳамоно бошланади: чақалоқ ҳали гапирмайди, сўзга қулоқ солмайди, аммо ўргана бошлайди. Билиш тарбиядан келиб чиқади. Демак, боланинг гўдаклигидан бошлаб боғча ёши даври тарбиянинг энг муҳим даври саналади.\nГўдакни атроф-олам билан алоқага киришишида илк восита ўйинчоқлардир. Бола тарбиясида ўйинчоқлар муҳим аҳамиятга эга экан, албатта уни танлашда ота-оналардан эътибор талаб этилади.\nХўш, болага ўйинчоқ танлашда нималарга эътибор бериш даркор?\nАввало, боланинг ёшини инобатга олиш зарур. 1-2 ёшдаги ўғил болалар учун тебранма тойчоқ, қизлар учун эса, аравачадаги қўғирчоқ; ичма-ич қутилар; ўйинчоқ телефон; челак ва белкурак тўплами; ғилдиракли ўйинчоқ (капалак, қушча); Мусиқий шкатулка (пианиноча, гитарача); резина ва пластмасса коптокчалар айни муддао.\n2-3 ёшлилар учун юмшоқ ўйинчоқлар; кубиклар; уч ғилдиракли велосипед; пластилин; бўрли доска; рангли қоғозлар; рангли қаламлар, фломастер ва бўёқлар; боғдорчилик ўйинчоқлари; мусиқий ускуналар (барабанча, қўнғироқ, танбур); оддий мозаика суратлари; йиғиш, тўплаш, қуришдан иборат конструктор ўйинлари қўл келади.\n3-6 ёшдаги болаларга коптоклар, пластилин, кубиклар; касбга оид ўйинчоқлар: шифокорлар, қурилиш, дурадгорлик асбоблари; йирик авто ўйинчоқлар (КамАЗ, вагон, самолёт, поезд); қалам, фломастер, акварель, елим, қоғозлар; стол ўйинлари — домино; конки, чанғи; чўмилиш баллони; расм бўяйдиган китоблар; ҳарфлар тўплами каби ўйинчоқлар мос келади.\nБола ақлий салоҳият даражасининг 80% и атроф-муҳит ва мулоқот таъсирида ривожланар экан, фарзандларимизга ширинсўз бўлишимиз, болалигидан одобли бўлишга ўргатмоғимиз, шу баробарида, қўлидаги ўйинчоқ унинг мурғак онгига зарарли таъсир кўрсатмаслигига эътиборли бўлишимиз шарт. Ўйинчоқ танлашда мутахассислар тавсиясига амал қилиш фойдадан ҳоли бўлмайди. Зеро, болажонлар – эртамиз эгалари эканликларини унутмайлик!\nТошкент педагогика коллежи ўқитувчиси.\nAdmin. Жойлаштирган санаси: 29-06-2020, 11:41\nАсосий сахифа » Фойдали ва қизиқарли маслаҳатлар » Барби қўғирчоқларининг бола онгига салбий таъсири ёхуд ўйинчоқ танлашда нималарга аҳамият бериш керак?


Соғлиқни сақлаш вазирлиги: Фориш туман марказий шифохонасидаги ҳолат юзасидан маълумот берилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Соғлиқни сақлаш вазирлиги: Фориш туман марказий шифохонасидаги ҳолат юзасидан маълумот берилди\nФориш туманилик Р.М. ўзи даволанган туман марказий шифохонасининг ички касалликлар бўлимида шароит йўқлиги туфайли хоналарни суварак (таракан) босиб кетгани ҳақидаги видеолавҳаси ижтимоий тармоқларда баҳс-мунозарага сабаб бўлмоқда. Соғлиқни сақлаш вазирлиги ушбу вазиятни ўрганиб, қуйидагиларни маълум қилади.\nФориш туман марказий шифохонасида тиббиётнинг турли йўналишлари бўйича ўнга яқин бўлим фаолият юритади. Шифохонанинг барча бўлимлари 2017-2019 йилларда реконструкция қилинган. Хусусан, 50 ўринга мўлжалланган ички касалликлар бўлими ҳам жорий йил бошида капитал таъмирланиб, фойдаланишга топширилган. Замонавий мебеллар билан жиҳозланган барча хоналарда музлаткичлар бор. Шу билан бир қаторда бўлимларда беморлар овқатланиши учун махсус ошхона ҳам ташкил этилган.\nШифохонанинг барча бўлимларида санитария қоида ва меъёрларига риоя этилиши устидан туман санитария-эпидемиология назорати бўлими томонидан доимий назорат ўрнатилган. Тиббиёт муассасасининг барча бўлимларида кунига уч марта жорий тозалов ўтказилади. Барча хоналар ҳар ҳафтада мукаммал тозаланади, ҳар чоракда дезинфекция ва дератизация ишлари ташкил этилади. Охирги марта жорий йил 15 июль куни ҳам шундай санитар тозалов тадбирлари ташкил этилган.\nЎрганиш жараёнида тиббиёт муассасасининг бўлимлари ва хоналарида антисанитария ҳолатлари аниқланмаган. Хоналарда сувараклар ва бошқа ҳашоратлар йўқ. Буни шифохонада даволанаётган бошқа беморлар ҳам тасдиқлади.\nШу ўринда, юртдошларимизга яна бир бор мурожаат қилиб, таъкидлашни истардикки, тиббиёт муассасаларида даволанишнинг ҳам ўз тартиб-қоида ва масъулияти бор. Бунга барча бирдек риоя қилиши, аввало, шифо истаб келган ҳар бир инсоннинг соғ-саломат оиласи бағрига қайтиши учун муҳимдир.


Юсуф Жума: Улуғ Тангрининг улуғ отларидан бири - ОЛЛОҲдир! - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n02:00 - Юсуф Жума: Улуғ Тангрининг улуғ отларидан бири - ОЛЛОҲдир!\nМен билган китобларнинг бирортасида, мен варақлаган луғатларнинг ҳеч бирида бу муборак сўзнинг маъноси очиб берилмаган. Барчасида жўн изоҳланган.\nАлбатта - ўқиганимдан ўқимаганим кўп, лекин ислом тарихида туб изоҳи борлигига шубҳам бор.\nФақат мусулмонлар эмас - бутун инсоният шундай - оғзидан чиқаётган сўзларнинг ўзагини билишга интилмайди - нодон ўзбек “ шоир - ёзувчиларидай” - ҳатто ўзбек дегани не деганини ҳам мен яқинда “Ҳаракат”даги мақоламда биринчи бор битдим.\nИслом дунёси уч -турт оятни кўр - кўрона ёдлашдан нарига ўтмаяпти. Инсониятнинг энг қолоқ қатламига айланмоқда - жаҳолат ва мунофиқлик қамраган...\nОллоҳ - ол - оқ - Тангрининг икки сифати - икки оти - икки туркча сўз ...\nОЛ- Тангри-қизил -тоза- топ-тоза-юқори- ўта -ўтакетган...\nОҚ - Тангри - тоза - яхши - тўғри - энг тўғри...\nОл юзли деганни бизнинг аҳмоқ шоирларимиз сулувларнинг\nол ёноғи деб тушундилар, тушунтирдилар.\nТуб тушунчаси - ол юзли - юзи қизил - Тангри юзли - ичи тоза - иши тоза - йўли тўғри - Тангрининг йўлидаги кишига айтилади. Юзи қора - аксинча...\nСулувларнинг - юраги оқи - тозаси юзи ол аталади.\nОқ - қорани таниш - ажратиш - Тангри билан Тангрисизликни фарқлаш - ҳақ билан ботилни фарқлаш - Қуръонда - фурқондир.... Оқ арабчага ҳақ бўлиб ўтган.\nОқ - оҳ аслида битта сўз - Тангри демакдир...\nОҳ -оҳ демоқ - аслида Тангри - Тангри демакдир..\nКўпинча қайғуни, гоҳида ангни - ҳайратни англатувчи оҳ - оҳ ...\nТангри - Тангри - оқ - оқ ... демакдир.\nЭм - ам - ом - битта сўз бўлганидай оқ - оҳ ҳам битта сўздир.\nЭм - ам - ом - яратувчи - Тангри демакдир.\nАсли турк бўлган санкритлар тилида ҳам ом яратувчи дегани.\nЭмин - амин - омин - Тангри инимиз дегани.\nШу билан бирга бошқа маъноларда ҳам келади.\nБарининг ўзаги - Тангридир.\nЭм, эмчи, эмгак, омбор, ором – ор - ом...\nОқ билан оҳ ҳам шундай...\nУлуғ Нажмиддин Кубро ҳазратлари - ул зотга ва барча улуғларгаТангрининг олқишлари ёғилсин - ҳар жоннинг нафас олиб - нафас чиқариши оллоҳ демакдир деб исбот этганлар.\nШундоқ экан - юракдан чиқадиган оҳ ҳам - дам ҳам Тангри демакдир.\nШайх Муҳаммад Юсуфга ўхшаганларни ҳам ислом олимлари дейдилар -\nЙўқ - улар исломда яхши ўқитувчилар холос - исломда ўқитувчи бўлиш ҳам қийин -\nрухларини Тангри ардоқласин!\nЧинакам олим - Буюк Кубродай кубролар - уч - тўрт...\nОЛЛОҲ - ОЛ - ОҚ - ОЛ - ОҲ - Тангри - Тангри демакдир -\nўта тоза - ўта кетган тоза - энг тоза, энг юқори, энг тўғри - Тангри демакдир!!!\nЎзига чексиз олқишлар бўлсинким - балки бу ҳақиқатни мендай нодонга биттириш учун минг йиллар Ўзида сақлаб - ўзгаларга биттирмай келгандир...\nМенинг бесонлигимга шубҳа йўқ, сенинг танҳолигингга шубҳа йўқ!!!\nМенинг ёмонлигимга шубҳа йўқ, сенинг подшолигингга шубҳа йўқ!!!\nЮсуфдай аҳмоқни кечирмасанг - оқиллигингга шубҳа тушмасми?!!\nМенинг нодонлигимга шубҳа йўқ, сенинг донолигингга шубҳа йўқ!!!\nИнсониятда диндан кўра, кўр - кўроналик кучлидир.\nДин номидан оқиллардан кўра кўр -кўроначилар кўп ва нохўб гапирадилар.\nИсломда демократия йўқ, бу икки йўл бир - бирига ётдай - душмандай деб тушунтиришадилар. Тўғри айрим томонлари шундай.\nЛекин демократиянинг ўзаги - сўз эркинлиги исломда демократиядаги сўз эркинлигидан ҳам ортиқдир.\nАбиса - қош чимириш сураси - сўз эркинлигининг чўққисидир - чексизидир. Тангрининг улуғ элчиси - Тангрининг олқиши бўлсин - динга нафи тегувчи номдор кишилар билан сўйлашаётганда - бир оддий одам пайғамбар ҳазратларига гапира бошлайди.\nЭлчи қошларини чимирадилар.\nГарчи бундай йиғинда четдан бир кишининг гап қўшиши ноўрин - бизнинг ўлчовда.\nЛекин Тангри ўлчовида-чи?!\nКиши сўйлаётганда охиригача эшитиш шарт ва эшитаётганннинг ҳатто қош чимиришга ҳам ҳаққи йўқ, ҳатто пайғамбар бўлса ҳам!!! Қайси ислом давлатида шундай - Саудиядами, Эрондами ?!.... Ислом дунёсида на исломни тушунадиган давлат бор, на исломда яшаётган давлат бор.\nЭронда сўзи учун дорга тортилаётганлар йўқми?!...\nУлиси - асоси бўлмаган ҳукмларни ислом номидан чиқариш - исломга хиёнатдир.\nКўпчилик Алишер Навоий ҳазратларининг қўшиққа, куйга ёт бўлганликларидан,\nқўшиқ шариатга тўғри келмаслигидан тортишмоқдалар.\nНаҳотки бу эл шу қадар тубанлашди - нахотки ҳеч ким Мир Алишер ҳазратлари куй ёзганларини, қўшиқ куйлаганларини билмаса...\nНаҳотки ҳеч ким “Бобурнома”ни ўқимаган бўлса...\n“Яна мусиқада яхши нималар боғлабтур.”\nБобурнома. 154 - бет, А. Навоий ҳақида.\nОчун - очун ойдиним,\nОйдин - ойдин очуним.\nОраздан оёққача -\nОлмазор - ол олмали.\nОл оҳларим осмонда,\nОлолмай ол олмани.\nОллоҳим - ол оҳмисан,\nОл оҳим - оллоҳмисан?!\nОшёни - оҳларимдир,\nОстони - оҳларимдир.\nОташ - оташ оҳларим -\nОсмони - оҳларимдир!\nОлис оппоқ оққушим.\nОллоҳимга олқишим -\nОл оҳимга олқишим!!!\nОЛЛОҲИМ - ОЛ ОҲМИСАН ,\nОЛ ОҲИМ - ОЛЛОҲМИСАН?!!!\n2021 йил, 3 июнь


2011 йилда 1600 ўзбек тадбиркорининг ҳуқуқлари бузилди\n2011 йил Ўзбекистонда савдогарлик билан шуғулланадиган тадбиркорларнинг кўпчилиги учун омадли бўлмади.\nЎзбекистон Бош прокуратураси ўтган йили тадбиркорлик субъектлари ҳуқуқлари бузилиши юзасидан ўтказган текширувлари бўйича ўтган ҳафта эълон қилган ҳисоботида шундай дейилади.\n"Кичик бизнес ва тадбиркорлик йили" шиори остида ўтган 2011 йилда ҳуқуқлари бузилган ўзбек тадбиркорлари орасида самарқандлик тадбиркор Раҳматулло Насруллоев ҳам бор.\nСавдогарлик билан шуғулланувчи Насруллоев ўтган йили Самарқанд шаҳар бозори ҳудудида таъмирлаш ишлари ўтказиш баҳонасида 500 миллион сўмлик дўконини бузиб ташлашганини айтади.\nНусруллоев ўз ҳуқуқлари бузилишидан шикоят қилиб, расмий идоралар, жумладан бош прокуратурага мурожаат қилганини айтади.\n- Бизларнинг ҳуқуқларимиз конституцияга ëзилганда, хусусий мулк давлат ҳимоясида, давлатимиз ҳимоясида деб ëзиб қўйилган. Лекин бизларнинг қонунларимизни маҳаллий ҳокимлар писанд қилмайди. Бизларнинг конституциявий ҳуқуқимизни бузган ҳисобланади. Мана 500 миллионга ҳам бунақа магазинни қуриб бўлмайди. Бирор тийин бермадилар. Бутун оиламнинг маблағи кетган эди бу магазинга. Прокуратурага мурожаат қилдик, республика судига ҳам мурожаат қилдик. Кейин ҳуқуқларим озгина бўлса ҳам тикланишига муваффақ бўлдим,- дейди Насруллоев.\nТадбиркорнинг айтишича, прокуратура бу ишни кўриб чиққач, унга янги дўкон қуриш учун ер ажратиш тўғрисида қарор чиқарган. Лекин ер Самарқанд шаҳрининг қаеридан ажратилиши ҳам, қарор қачон бажарилиши ҳам номаълумлигича қолмоқда. Бундан ташқари дўконнинг бузиб ташланиши оқибатида кўрилган зарар ҳам қопланмади, дея давом этади тадбиркор.\n- Дўконимнинг зарарларини тўламадилар. Бирор тийин бермадилар. Фақат ерга қарор чиқариб бердилар. Ўша ерни ҳам ҳали берганлари йўқ. Бир йил бизлар бекорхўжа бўлиб қолдик. Шу ерда 50 кишидан иборат одам фаолият олиб бораëтган эди,- дейди Насруллоев.\nЎзбекистон Бош прокуратураси маълумотига кўра, ўтган йили Раҳматулло Насрулооев сингари ҳуқуқлари паймол қилинган жами 1600 дан зиёд тадбиркор аниқланган.\nЖумладан, 287 та ҳолатда тадбиркорларнинг мурожаатлари муттасадди ташкилотлар томонидан қонунда белгиланган муддатларда кўриб чиқилмаган.\nБош прокуратура ҳисоботида айтилишича, ўтган йили шунингдек, 343 та ҳолатда тадбиркорлардан ортиқча йиғимлар ундирилган, 126 ҳолатда тадбиркорлар фаолиятига ноқонуний аралашилган, 69 та ҳолатда ортиқча ҳужжатлар талаб қилинган.\nЎзбекистон Бош прокуратураси фуқароларнинг ҳуқуқ ва эркинликлари, жамият ва давлат манфаатларини ҳимоя қилиш бошқармаси бошлиғи Ислом Жасимовнинг ЎзА агентлигига айтишича, ўтган йили тадбиркорлар ҳуқуқларини бузгани учун 1500 дан зиёд мансабдор шахс огоҳлантириш олган, 971 раҳбар шахс интизомий жазога тортилган, 309 раҳбарга эса маъмурий жавобгарлик белгиланган.


Times: Coca-Cola семизликка ҳомийлик қилмоқда\n16:56 / 09.10.2015\nCoca-Cola компанияси британ олимлари томонидан ўтказилаётган семизлик ва ширин газли ичимликлар истеъмол қилиш ўртасида боғлиқлик мавжуд эмаслигини исботлашга қаратилган тадқиқот ишларига миллион фунт сарфлади, дея хабар берди The Times.\nНашрнинг тасдиқлашича, концерн нафақат ўндан зиёд илмий тадқиқотларни молиялаштирган, балки соғлиқни сақлашга масъул ҳукумат вакилларини ҳам сотиб олган. Шу боис улар ўз чиқишларида Coca-Cola ичимлиги ортиқча вазнга сабаб бўлиши тўғрисидаги маълумотларга шубҳа кўзи билан қарашган.\nАйни пайтда, кўплаб эксперт-парҳезшунослар шакарнинг меъёридан ортиқча истеъмол қилиниши семизликка олиб келади, деган хулосага келишган. Биргина Британияда ҳар йили 50 минг киши ортиқча вазн туфайли ҳаётдан кўз юмади. Меъёридан ортиқча шакар истеъмол қилиш келтириб чиқарган касалликларни даволаш эса давлатга 5 млрд фунтга тушади. Парҳезшунослар, шунингдек, нотўғри овқатланиш организмга алкоголь ва сигаретдан кўра кўпроқ зиён келтиради, деган фикрни илгари сурмоқда.\n“Coca-Colа компанияси нафақат жамоатчилик фикри, балки сиёсий қарорларни ҳам манипуляция қилмоқчи. Уларнинг бу ҳаракати илмий тадқиқотларга таъсир кўрсатишга интиладиган алкоголь ва тамаки маҳсулотлари ишлаб чиқарадиган компаниялар тутадиган йўлни эслатади. Бу ерда манфаатлар тўқнашуви содир бўлмоқда”, - деди\nFaculty of Public Health ташкилоти аъзоси Саймон Кепвелл.\nКонцерн вакилининг The Times нашрига маълум қилишича, компания фақатгина мустақил олимлардан ичимликлар таркибий қисмлари борасида илмий изланишлар олиб боришни буюртма қилади.


Топ 20: Янги бошловчилар учун энг яхши кичик тадбиркорлик бизнеслари Топ 20: Янги бошловчилар учун энг яхши кичик тадбиркорлик бизнеслари - Pharm Phone\nРейтинг 26-12-2017 8705\nЯнги иш бошлаш одамни озгина қўрқувга солиши билан бирга пухта ўйланган режаларни ҳам талаб қилади. Ҳозир эътиборингизга кичик бўлса ҳам яхшигина фойда келтирадиган бизнеслар кетма-кетлигини ҳавола этамиз. Кичик тадбиркорликка қадам қўяётганда шуни эсда тутиш керакки; биринчидан бу кичик! иккинчидан фойдага чиқиб олгунча минимал чиқим қилиш мақсадга мувофиқ.\n1. Ёга маркази\nБугунги кунда одамлар ўз соғликлари ва қадди-қоматлари ҳақида кўпроқ ўйламоқдалар. Бундай марказ очиш учун интернетдан барча маълумотларни топиб минимал сармоя киритсангиз кифоя.\n2. Кичик овқатланиш маркази\nБундай марказда сиз нафақат ташриф буюрувчи хўрандаларга, балки махсус ташкил қилинган кеча ва маросимларда хизмат кўрсатувчи кичик ташкилот сифатида ҳам фаолият юритишингиз мумкин. Бундай бизнес ҳам нисбатан кичик сармоя талаб қилади.\n3. Сайёҳлик агентлиги\nСаёҳат - ҳеч қачон тўхтамайди. Демак унинг асосига қурилган бизнес ҳам ўлмайди. Саёҳатга чиқувчи одамлар ҳар доим топилади ва етарли маблағга эга бўлади.\n4. Фаст Фоод дўкони\nБугунги кунда бундай бизнеслар кўпайиб кетган бўлса ҳам, ҳар бири ўзининг харидорига эга. Ўйлаб кўринг, бир дона бургер 10-15 минг сўм атрофида бўлса унга атиги 4-5 минг сўмлик (ҳаттоки ундан ҳам кам) масаллиқ кетади. Маҳсулотингиз сифатли ва мазали бўлса, ишонинг у ўз хўрандасини топади.\n5. Шоколад кафеси\n"Ҳар қандай нарса мазали агарки у шоколатдан тайёрланган бўлса" Деярли ҳамма бундай маҳсулотга бефарқ эмас. Юртимизнинг ҳамма ерида ҳам фақат шоколатдан иборат маҳсулот тақдим этадиган кафеларга кўзингиз тушавермайди. Бу эса бизнес бошлаш учун яхши сабаб.\n6. Фитнесс дастурлар\nСиз қиммат фитнесс жиҳозларини сотиб олишингиз шарт эмас. Сизнинг бизнесингиз ушбу жиҳозлардан самарали фойдаланишни ўргатиш хизматини таклиф қилади. Бошланишида ўзингиз, кейинчалик ходимларингизни кўпайтириб бизнесингизни кенгайтирасиз.\n7. Бир хил маҳсулотли ресторан\nФақатгина битта маҳсулотдан фойдаланиб таом таклиф қиладиган ресторан жуда сердаромад ва оддийдир. Масалан, фақат гўштдан, ёки фақат гуручдан тайёрланадиган таомлар сизнинг ресторанингизни шаҳарда ягонага айлантиради.\n8. Ҳостинг хавфсизлик таъминотчиси\nОдамларнинг шахсий компютерларини хакерлардан, Троян вируслардан, жосус дарстурлардан ҳимоя хизматини таклиф қиладиган бизнеслар ҳам ҳозирда кўп эмас.\n9. Маълумотни тиклаш\nКатта бизнеслар учун уларнинг маълумотларини сақлайдиган серверлар яратинг ва уларнинг маълумотларини тиклашда кўмаклашинг. Ҳозирда бу ИТ соҳасидан кичкина бизнес бўлсада оддий "Дата Баcкуп" катта фойда келтиради.\n10. Кузатув камералари\nҲозир ҳамма ерда "кўзлар" бор. Бундай "кўзлар" савдоси эса яхшигина даромад келтиради. Кузатув камералари деярли ҳамма соҳа вакилларига керакдир.\nКеракли кадрларни топиб ўзингизнинг агентлигингизни тузинг. Озгина реклама ва бизнес гуллайди. Юқорида айтилганидек, бугунги одамлар ўзларини янаям кўпроқ яхши кўришади.\n12. Уй ишларида хизматчиларни таклиф этиш\nБундай агентликка асос солиб сиз, уй ишларида керак бўладиган ҳар қандай хизмат тури; сантехник, фаррош, ўт ўрувчи ва бошқа кўплаб хизматларни таклиф этасиз.\n13. Ёш болалар таълим ва тарбия дастурлари хизмати\nАгентликнинг ҳам сайёр ҳам муқим хизматларини ташкил этиш, бизнесингиз ривожини таъминлайди.\n14. Дастурлар ва мобил иловалар таъминоти\nБундай бизнесни йўлга қўйиш учун ёш бўлса ҳам малакали ИТ мутахассисларни топсангиз кифоя. Маркетинг менежери вазифасини ўзингиз қилсангиз ҳам бўлади. Асосийси мижозларни жалб этиш, уёғи дастурчиларнинг маҳорати.\n15. Консалтинг хизматлари\nБизнеснинг турли соҳалари бўйича мутахассисларни йиғиб ишга олинг ва агентлигингизни реклама қилинг. Экспертлар ўзларининг соҳаси бўйича консултинг хизматларини таклиф қилишади.\n16. Машина ва унинг эҳтиёт қисмлари олди-соттиси\nШаҳарда нима кўп - машина кўп. Бир неча юз минглаб машиналарга ҳар куни шунча эҳтиёт қисм керак бўлади. Демак, ўйлашга арзийдиган бизнес.\n17. Машина ювиш маркази\nЮқорида таъкидлаганимиздек, гавжум шаҳарда бундай марказни ташкил этиш томиб, томиб катта фойда келтиради.\n18. Интернет провайдер\nШаҳарларда бундай провайдерлар кўп бўлиши мумкин. Лекин эсдан чиқарманки фойдаланувчилар ундан ҳам кўп. Бозорда албатта сизга жой етарли бўлади.\n19. Мебел бизнеси\nЯхши дурадгор ёллаб, мазкур бизнесни йўлга қўйинг. Фақат буюртмага эмас балки бозор учун ҳам ишласангиз, фойда икки баравар бўлади.\nТоза сувни креатив қадоқлаб сотишни йўлга қўйсангиз бизнесингизни кичик деб бўлмай қолади.


ОНАДЕК МЎЪТАБАР, НОНДЕК АЗИЗСАН, ТИНЧЛИК! - UzTV New York, Inc.\nОНАДЕК МЎЪТАБАР, НОНДЕК АЗИЗСАН, ТИНЧЛИК!\n07/28/2017 | Filed under: SOCIETY,UZ TV NEWS | Posted by: admin\nБугун феруза осмон остидаги гуллаётган замин-она Ўзбекистоннинг қадди-қамолига боқиб навқирон ўғлонларим, фозила қизларим кўз ўнгимда қад ростлайди.\nВатан уларни тинч-осойишта бағрида униб ўстирди, бошларига соябон бўлди. Улар ҳам Ватан шонини баландларга кўтарди. Зотан, оққан дарё оқаверади. Не тонгки, боболарга муносиб авлодлар қалбида “Мен буюк юрт фарзандиман” деган сўз акс-садо бермоқда.\nДунёнинг қайси мамлакатига борманг миллатнинг шону шавкатини кўтараётган ёшлар вакилларини кўриб қалбингиз ғурурга тўлади. Рио-де Жанейро шаҳрида Ўзбекистон байроғини ҳилпиратган Бектемирлар, Оксфорд университети ўқитувчилари ақлини шоширган Толибжон, бокс бўйича ғалаба байроғини қўлга киритган Лазизбегу Фазлиддинлар, шахматчи гроссмейстер опа-сингиллар Нафиса ва Гулруҳбегим, теннисчи Сарвиноз, акробатлар Камола ва Зулфия…Кўзларида фахр, юрагида шижоат балқиб турган нуридийдаларим!!! Сизнинг шаҳдингиздан Ватан қанчалар куч-қувват олажагини билсангиз эди. Ота-она эл корига яраб қолган фарзандидан қувонгани каби Ватан ҳам сизнинг ҳар бир эришган ғалабангиздан ғурурланади. Бизнинг Ватан шундай, қалбингизни фатҳ этган илоҳий ошёнки сиз ундан бир лаҳза айро яшолмагайсиз.\nАммо…ҳаёт неъматларидан сиз билан бирдек баҳра олган, умрини, ёшлигини елларга совуриб, ёт юртларнинг ялоғи бўлиб юрган тенгдошларингиз борки, улар Ватан соғинчи ҳис этмаётирлар. Айни сиз ғалаба байроғини мардона кўксингизда кўтарган онингизда у бебош жангарилар тўдаси орасида бир норасида гўдакнинг кўксини қонга бўяётган эди. Сиз Ватан тупроғига битта ниҳол экаётганингизда у баттол ям-яшил шаҳарчани култепага айлантираётган эди.\nМана “ИШИД” фитнаси тузоғига илинган кимсага интернет орқали онаси юборган мактуб.\n“Ўғлим! Дийдорингни кўрмаганимга икки йил бўлди. Ҳамон сендан дарак йўқ. Тирик бўлсанг менинг ёзганларимни топиб ўқирсан. Ҳар куни телевизорда сен қурам йигитларнинг ғалаба нашидасини кўриб кўзимга ёш келади. Уларнинг оналари билан интервьюларни томоша қилиб ўксийман. Мен ҳам боламни бахтиёр кунларида бағримга боссам бўлардику. Лекин ундай бўлмади. Оналарнинг қучоқлари гулларга тўлган, менинг кўксимда гул эмас, армон, алам, оғриқ зарблари. Ортингга қайтсанг дуои-жонингни қилиб ўтаман. Жангарилар қўлида бўлсанг, уларни умрим бўйи қарғаб ўтаман. Онанг”…\nЯқинда интернет сайтларидан бирида яна шундай мақолага кўзимиз тушди.\n“Йигирма беш ёшли Ҳасан, “ИШИД” гуруҳларига қўшилганидан сўнг, орадан 10 ой ўтиб, жангларнинг бирида ўлди. У Истамбулда яшарди. Кимдир уни йўлдан урди. Қисқа вақт ичида умуман ўзгариб кетди. Ота-онаси ўзига тўқ бадавлат одамлар эди. Бироқ у тез орада “ИШИД” аъзосига айланди.\nДўстлари бир неча бор янги ишлар таклиф қилишди, у кўнмади. Сўнг Хантеп вилоятидаги ҳарбий лагерга қатнай бошлайди ва у ерда Туркиянинг бошқа минтақасидан келган бир қиз билан танишади ва турмуш қуради. Бироқ қизни ўз ота — онасига кўрсатишга лагердагилар рухсат беришмасди. Сўнг у ҳам жангари гуруҳлар билан Сурияга жўнатиладиган бўлди. Хотини ҳомиладор экан. Бироқ фарзанди туғилишига бир ой қолганида у ҳаётдан кўз юмди. Ҳасаннинг ўлими ҳақидаги ҳабарни отасига Суриядан унча узоқ бўлмаган Антеп шаҳридаги лагерда яшайдиган хотини қўнғироқ қилиб, айтади. Ҳатто ота — онаси унинг жасадини ҳам кўра олишмади. “ИШИД” раҳбарлари уларга жангда ўлганлар рўйхати ва расмларини юборишди. Келини ва набирасини ҳам беришмади. Чунки уларнинг қоидаларига кўра, ўлган жангариларнинг хотини бошқасига никоҳланар экан…”\nБу каби изтиробли мақолаларни ўқир экансиз, “ИШИД” нинг манфур жиноятлари дунёнинг кўплаб мамлакатларида яшаётган навқирон ёшлар онггига ўз таъсирини ўтказаётганига гувоҳ бўласиз. Ҳа, дунёнинг қайсидир чеккасидан келиб “ИШИД” сафига қўшилиб бир зумда ўзлигидан айрилиб, манқуртга айланиб қолаётган кимсалар афсуски учраб турибди.\n“Шайтон ўсимлиги” деб ном олган бу террорчилик ташкилотининг Ислом динига мутлақо дахли йўқлигини дунё олимлари бот-бот таъкидламоқдалар. Ислом башарият учун тинчлик ва раҳмат дини. Ўз кучини Ироқ ва Сурияда шакллантирган ташкилот аёлларни ва болаларни жангларда қатнашишга мажбур қилишаётгани, одамларни шавқатсизларча қатл қилаётгани ҳеч бир динга, балки одамийлик асосларига ҳам тўғри келмайди. Одамларда Ислом динини тажовузкор дин сифатида тасаввур уйғотишга уринаётган “ИШИД” хунрезликлари шариатга зид эканлигини кенг тафаккурли инсон яхши англайди.\nАгар “ИШИД” қилмишлари замиридаги рақамларга мурожаат этадиган бўлсак тинчликка раҳна солувчи ҳар қандай иллатга барҳам бериш шартлигини уқиб оламиз.\nМаълумотларга кўра дунёда содир этилган террорчиликларнинг 55 фоизи 5та давлат ҳудудига тўғри келаркан. 2016 йилда энг кўп қўпорувчиликни “ИШИД” амалга оширган, 2015 йилда толибонлар ҳаракати бу борада етакчи ўринга чиққан эди. Ўтган йили Сурияда хунрезликлар сони пасайган бўлсада, Ироқ, Сомали, Туркияда терактлар сони кўпайган. Бироқ Суриядаги фуқаролик уруши йилларида неча минглаб инсонларнинг бегуноҳ қони она тупроқларига тўкилди. Минглаб одамлар бошпанасиз қолиб олис юртлар томон йўл олдилар. Болаларнинг оҳи зори еру кўкни тутди. Сурия инсон ҳуқуқлари бўйича кузатув кенгашининг маълум қилишича, мамлакатдаги фуқаролик уруши йиллари давомида қарийиб 332 минг киши ҳалок бўлди, жумладан, тинч аҳолидан — деярли 100 мингга яқини ва 18 мингдан зиёди болалар.\n“ИШИД” ёки “Ал-Қоида”га яқин бўлган гуруҳларнинг аъзолари ва тарафдорларидан 58 мингга яқини ўлдирилди.\nШундай қилиб, ўтган йили жами 104 та давлатда террорчилик ҳаракатлари содир этилди. Уларнинг 55 фоизи Ироқ, Афғонистон, Ҳиндистон, Покистон ва Филиппинга тўғри келади.\nТасаввур қилинг. Терроризм балоси 104 мамлакатнинг тинчини бузди. Одамлар қалбига қўрқув солди. Не-не иншоотлар, гуллаётган боғлар ёниб битти, кулга айланди. Табиат озор топди, атроф-муҳит заҳарланди. Энг даҳшатлиси қурбонлар бўлди, умрларга хотима ясалди.\nИнсон унга инъом этилган неъматларнинг қадрини билиши билан бирга улардан ўзгалар ҳам баҳраманд ё бебаҳра эканини ҳам ўйлаб кўриши керак. Ана шу тинчи бузилган юртда мен яшамаганим учун Яратганга шукр деган буюк иқрорни қалбан такрорлаши зарур. Сурия ва Ироқ ҳудудларида отаси ёки онасининг мурдаси устида йиғлаётган фарзанд тинчликни онадек мўътабар, отадек қадрдон, нондек азиз билаётганини тасаввур қилайлик. Ва шу билан бирга бепарволик оғир мусибат эканлигини ҳам англаб етайлик.\nМаълумки Президентимиз яқинда “Ижтимоий барқарорликни таъминлаш, муқаддас динимизнинг софлиги асраш-давр талаби” мавзусидаги анжуманда имом-хатибларнинг зиммасидаги масъулиятли вазифани эслатиб ўтди. Имомлар дин ишида пешво эканликларини унутмаган ҳолда фаолият юритишлари жоиз. Айниқса жойларда ўтказилаётган маънавий-маърифий тадбирларда ислом динини асл инсоний моҳиятини очиб беришлари даркор. Тинчликка раҳна солаётган қора кучларнинг нотўғри йўлини илмий асослар ёрдамида кенг очиб берсинлар. Бу борада Айдарбек Тулеповнинг “ИШИД фитнаси” китоби огоҳлик мавзусидаги энг муҳим қўлланмадир. Илмнинг баракаси олган илмга амал қилишда, ҳамиша ўқиб-ўрганишда, изланишда. Зеро, ҳамжиҳатлик, тотувлик, хотиржамлик асоси тўғри ва фойдали насиҳатдир.


1116 Ўқиш режими + -\nБўйи 6 м гача борадиган дарахт ёки бута. Танасининг пўстлоғи, одатда, кулранг-қўнғир рангда, қариганида анча қорайиб қолади. Новдалари яланғоч, қизғиш-жигарранг тусда. Барглари навбатма-навбат жойлашган, бандли, узунлиги 9 см гача боради, наштарсимон шаклда, четлари тишли. Гуллари бодом ҳали барг ёзмасдан туриб очилади. Мевалари узунчоқ-тухумсимон шаклда бўладиган, бўйи 3 см гача борадиган, бахмалдек майин туклар билан қопланган данакли мева. Ранги – яшилроқ ёки қўнғир-кулранг тусда. Данаги 3 см ча узунликда бўлиб, аччиқ ёки ширин мағзи бор.\nФевраль - апрелда гуллайди, мевалари июнь - июльда етилади. Копетдог, Ғарбий Тяньшанда, Озарбайжоннинг жанубида, Қашқадарё вилоятининг Ҳисор олди тизмалари ёнбағирларида ёввойи ҳолда ўсади. Вилоятнинг барча туманларида аҳоли томонидан ўстирилади.\nИшлатиладиган органлари: бодом мағзи. Аччиқ ва ширин бодом мағзида 62 фоизгача ёғли мой, амигдалин гликозиди, гематин, витамин В2, 12 фоизгача оқсил моддалар, 3 фоизгача сахароза, эмульсин ферменти бор. Мағзидан олинадиган мойининг деярли 90 фоизи олеинат кислотадан иборат бўлади. Бодом гулларида бир оз миқдор эфир мойлари топилган, унинг таркибида эвгенол, гераниол ва бошқа бирикмалар бор.\nТаъсири ва қўлланилиши: вилоят халқ табобатида бодом мағзи ва бодом мойи қадимдан ишлатиб келинади. Уни яллиғланишга қарши, яра ва жароҳатларни тезроқ битирадиган, умуман, қувватга киргизадиган, ични юмшатиб, мулойимлаштирадиган ва заҳарлар кучини қирқадиган восита тариқасида буюрилади. Ибн Сино бодом мағзини ва бодом мойини қон туфлаш, йўтал, астмага қарши ишлатишни тавсия этган, плеврит, буйрак, қовуқ касалликларида, сийдик йўлларида тошларни тушириш учун буюрган.\nИбн Сино фикрича, бодомнинг ҳамма турлари жигар, талоқ, меъдани тозалайди, мияга яхши таъсир кўрсатиб, кўз қувватини оширади. Табиблар меъда-ичак йўли, ўпка эшитув органининг яллиғланиш касалликларида, камқонлик, уйқусизлик, бош оғриғи, оёқ-қўллар увишишида аччиқ ёки ширин бодом мағзи ва мойини буюришади. Ширин бодом мағзи гепатит касаллигида ҳам ишлатилади: 1 кунда мағизни 5 донадан 3 маҳал ейиш буюрилади, кейин ҳар куни мағизлар сонини 5 донадан ошириб борилади. 15 тага етказилади, шу билан даво курси тугалланади.\nЗамонавий табобатда бодом мойини қабзият маҳалларида енгил сурги тариқасида ишлатилади. Ундан антисептик ва яллиғланишга қарши восита сифатида, шунингдек атир-упа саноатида ҳам фойдаланилади. Ширин бодом мағзидан тайёрланган эмульсия гиперацид гастритлар, меъданинг яра касаллигида наф беради. Йўтал маҳалида, қорин бураб оғриб турган пайтларда ва асаб бузилган вақтларда аччиқ бодом суви 10-15 томчидан ичиш учун буюрилади. Бодом мойи бадан терисини юмшатиш, сепкил, ҳуснбузарларни йуқотиш учун ҳам ишлатилади.\nАччиқ бодом мағзининг кунжарасидан аччиқ бодом суви деган расмий препарат олиш учун фойдаланилади. Бу препарат меъда-ичак йўли касалликларида тинчлантирадиган ва оғриқни қолдирадиган восита тариқасида ишлатилади. Аччиқ бодом мағзининг зарарли эканлигини айтиб ўтиш керак, чунки унда амигдалин деган заҳарли модда – гликозид бор.\n4. Ейиш ва ичишда тартибга, кетмакетликка риоя қилмаслик. Бу қоидага, одатда, риоя қилинмаганлиги сабабли ҳам ошқозон ичак тракти фаолияти функцияси бузилади. Сув давоми...\n20:25 / 25.12.2016 2210\nҚорағатдан тайёрланадиган консервалар\nҚора қорағат Смородинадан тайёрланадиган консервалар Қора қорағат меваси С, В1, РР витаминларига ва каротин А провитамини га жуда бой. Қора қорағат таркибидаги давоми...\n02:14 / 29.11.2016 3559\n2021 август кунлари Қирғизистонда илк Марказий Осиё раҳбармуслималар форуми бўлиб ўтди. Тадбирга 80 га яқин қатнашувчилар келди. Жумладан, Қозоғистон ва Тожикистон давоми...\n07:35 / 12.02.2017 1600\n11:00 / 12.08.2019 908


Бош прокуратура Рашитжон Қодиров иши доирасида 24 шахсга айблов эълон қилинганини билдирди – mulkdor.com\nJune 6 2018, 05:06 Инсон ҳуқуқлариЎзбекистон\n22 февралда ҳибсга олинган Қодиров, Бош прокуратура расмий хабарига кўра, Ўзбекистон Жиноят кодексининг “Товламачилик” (165-моддаси), “Ҳокимият ёки мансаб ваколатини суиистеъмол қилиш” (205-модда) ва “Пора олиш” (210-модда) моддаларида кўзда тутилган жиноятларни содир этганликда айбланмоқда.\n“Бош прокурорни нега қамадим? Ҳаммаси ўғри эди. Ҳар бир туман прокурориқанчадан пул берганини булбулдек сайраб ётибди турмада. Самарқандда ҳам 7 туман прокурори ҳар ойда бериб турган. Ҳар ойда 2 минг доллардан берган, прокурор бўлиш учун 35-40 минг доллардан берган. Тайлоқ тумани прокурори40 минг берган бўлса, бу пулни қайтариши учун Тайлоқни сотиши керак–ку? Мана қандай вазиятда яшаганмиз”, деб иқтибос келтирди президент сўзларидан “Кун уз” нашри.\n19 май куни Андижон вилоятининг Улуғнор туманида вилоят фаоллари билан учрашувида эса Шавкат Мирзиёев собиқ прокурорни “икки-уч ой ичида” телевидени орқали гапиртиришини айтди.\n– Собиқ бош прокурор бутун жамоаси билан қамоқда. Миллион-миллион доллар топшириб ётибди. Икки-уч ой ичида телевидение орқали ўзини гапиртираман. Негаки, коррупциялаштириб юборганди, ҳар бир туман прокуроридан 30-40 минг доллар олган. Ҳаммасини қайтариб беряпти. Қодиров ким ўзи? Қип қизил ўғри одам бўлган. Шунинг учун, прокуратурада 70 фоиз одам алмашди, ҳалол одамларни қўйдим. Ким хиёнат қилса, шундай йўлдан боради, – деган эди 19 май кунги чиқишида президент Шавкат Мирзиёев.\nТуркманистон шимолида диндорлар сўроқ қилинмоқда ...\nДашўғуз хавфсизлик хизмати ходимлари диндорларни сўроқ қилмоқда ва улардан ибодатлар – намоз ўқишлари тўхтатилишини талаб қилмоқда. Бу ҳақда “Озодлик” радиосининг Дашўғуздаги ...\nЖамиятFebruary 16 2018, 03:02\nҚозоғистон бош вазири серик аҳметов истеъфога ...\nҚозоғистон вазирлар маҳкамаси бош вазир Серик Аҳметов бошчилигида истеъфо берди. Бу ҳақда Reuters ахборот агентлиги хабар бермоқда. 55 ёшли Аҳметовнинг сўзларига кўра, бу ...\nМинтақаApril 2 2014, 01:04\nФермерларга раҳмим келади. Нега дейсизми? Буни сабаблари кўп. Энг биринчи сабаб фермерлар бугунги кунда ўз ерининг тўлақонли эгаси эмас. Эртанинг ўзида қандайдир янги қонун, ...\nИнсон ...April 5 2019, 04:04